Proizvođač sa najdužom tradicijom u Evropi - Prozori + Vrata\nGaražna vrata Proizvođač sa najdužom tradicijom u Evropi\nPROMStahl je osnovan 2007. godine, u formi dve sestre-kompanije od kojih jedna sa sedištem u Gerdenu nadomak Hanovera (Nemačka), a druga u gradu Zielonka u blizini Varšave (Poljska).\nPostaje ime koje označava novu dimenziju kvaliteta i standarda pružanja usluga u domenu proizvodnje pretovarne tehnike, čeličnih konstrukcija, opreme i mašina. Menadžment kompanije, ali i svi zaposleni, poseduju bogato dugogodišnje iskustvo u ovim visoko specijalizovanim oblastima.\nProdock d.o.o. Beograd – pretovarna tehnika PROMStahl\nKontinuirano unapređivanje proizvoda i tehnologije rezultiralo je isplativim rešenjima koja garantuju zadovoljavajući povraćaj uloženih sredstava i samim tim čine PROMStahl pouzdanim partnerom za ostvarivanje dugogodišnje saradnje. Inovativnost naših proizvoda, individualno planiranje i podrška, rešenja napravljena po meri klijenta, sertifikovani kvalitet proizvodnje, profesionalna ugradnja, redovno održavanje i pouzdana usluga, elementi su koji svakodnevno dokazuju našu kompetenciju.\nKontinuirano unapređivanje proizvoda – pretovarna tehnika PROMStahl\nPROMStahl je kompanija specijalizovana za projektovanje, proizvodnju i ugradnju pretovarne tehnike za evropsko tržište. PROMStahl proizvodi su usaglašeni sa svim evropskim standardima. Čak i u ovom trenutku, ispunjavaju buduće standarde postavljene od strane Evropskog komiteta za standardizaciju (CEN). Naše pretovarne rampe uspešno su prošle sve testove opterećenja, u skladu sa regulativama nemačkog Udruženja za tehnički nadzor (TÜV) zasnovanim na relevantnom DIN EN 1398:2009-07 standardu.\nNajkraće vreme od porudžbine do isporuke – pretovarna tehnika PROMStahl\nNajkraće vreme od porudžbine do isporuke\nFinansijski prihvatljiva rešenja konstruisana prema potrebama klijenta\nJedinstveni proizvodi, kao što su PSS i PTS rampe (sa zaštitom od pada)\nRaznovrsna ponuda: hidraulične rampe, mehaničke rampe, pretovarni mostovi, zaštite navoza, segmentna vrata, brzo-podizna vrata, hangarska vrata i veliki izbor dodatne opreme za potrebe pretovarnih operacija\nPROMStahl – Vaš isporučilac gotovih rešenja\nPrethodni tekstIndustrijska segmentna vrata\nSledeći tekstPametni prozori u vašem domu


Cipras želi apsolutnu većinu Sirize na izborima\nBeta\t 30. avgusta 2015. 21:20\nBivši grčki premijer Aleksis Cipras izjavio je danas u Atini da želi apsolutnu većinu za svoju stranku Siriza na prevremenim parlamentarnim izborima zakazanim 20. septembra.\n“Sve je jasno, jednostavno i demokratski. Želimo jak mandat, apsolutnu većinu za vladu koju bi vodila Siriza”, rekao je Cipras u intervjuu za nedeljnik Rilnjuz (Realnews).\nCipras je isključio mogućnost saradnje sa strankama “zastarelog političkog sistema” u Grčkoj i dodao da bi eventualna saradnja bila moguća s nezavisnom strankom Anel, koja je bila koalicioni partner tokom osam meseci njegove vlade.\nBivši premijer je rekao da je tokom mandata bio suočen “s privrednim ratom” i da nije uspeo da pobedi “sva čudovišta i reši sve probleme u zemlji kao što su korupcija, utaja poreza i korumpirani političari”.\nRazlika između radikalne levice Sirize i desnice se smanjuje dvadestak dana pre prevremenih izbora u Grčkoj, i partija Aleksisa Ciprasa sada je samo između jedan i tri poena ispred svog glavnog protivnika, Nove demokratuje, pokazale su poslednje dve ankete.\nSiriza ima podršku od 25 odsto ispitanika, prema 22 odsto za Novu demokratiju, pokazuje anketa Univerziteta Makedonije koju je objavio konzervativni dnevnik Katimerini.\nAleksis Cipras je i dalje najpopularniji grčki političar (29,5 odsto), a vođa Nove demokratije Evangelos Meimarakis ima podršku od 26 odsto.\nOstavka Ciprasa i podela njegove stranke otvorile su put ka prevremenim izborima 20. septembra, drugim ove godine.\nObećavši biračima kraj mera štednje, Siriza je na izborima 25. januara dobila 36,3 odsto glasova, a Nova demokratija 27,8 odsto.


Faktor | Cvijanović: Ovo nije revolucija, mi nismo pobunjenici\n10.12.2021. / 14:59\nPredsjednica bh. entiteta Republika Srpska Željka Cvijanović kazala je danas u obraćanju zastupnicima skupštine RS-a da je djelovanje visokih predstavnika pogubno za BiH.\n- Mnogo puta smo o tome upozoravali i u ovoj Narodnoj skupštini i navodili brojne primjere njihovog manipulativnog djelovanja kojim su, izlazeći iz svog mandata, kršili međunarodno pravo i uporno kontaminirali politički prostor u BiH, svrstavajući se na stranu jednih, a radili protiv interesa drugih. To nisu bile dobre usluge nekog međunarodnog predstavnika, već oruđe kojim se vršila nelegalna centralizacija zemlje, što je i proizvelo sistem suprotan Ustavu, a u međuetničkom smislu potpuno otuđenje – kazala je.\nDodala je da je Valentin Inzko, na samom kraju "svog ionako besmislenog bitisanja u BiH", nametnuo izmjene i dopune Krivičnog zakona BiH.\n- O neredu koji je za sobom ostavio svjedoči sama BiH, tijesna, skučena, svađalačka, mala, neuspješna formacija, teška i svojim građanima i svom okruženju. Vjerujem da je mogla biti mnogo bolja, ali uz involviranost tolikih mešetara, jednostavno rečeno, nije joj se dalo – rekla je Cvijanović.\nGovorila je i "otimanju imovine RS-a od Ustavnog suda BiH i njeno neustavno dodjeljivanje nivou BiH".\n- Iz tog razloga je i sazvana današnja sjednica RS-a, a među tačkama dnevnog reda je i "Deklaracija o ustavnim principima". U malicioznim interpretacijama aktuelne krize u BiH, posebno od onih koji su tu krizu i produkovali, gotovo svakodnevno čujemo izmišljotine o nekakvom ratu ili uzurpiranju nečeg što navodno pripada nivou BiH. Republika Srpska nema namjeru uzurpirati bilo šta što po Ustavu pripada nekom drugom nivou vlasti. Ni jedna aktivnost institucija RS-a ne izlazi i neće izlaziti iz ustavnog okvira, niti će ugroziti Ustavom predviđenu raspodjelu nadležnosti – istakla je Cvijanović.\nNavela je da su raniji pozivi na razgovor ignorisani, ali da će RS nastaviti to raditi.\n- Ovo nije revolucija i mi nismo nikakvi ni revolucionari, ni pobunjenici, već ljudi koji žele ustavni red, a ne nered, i koji žele očuvanje onih vrijednosti i principa koji su dali šansu BiH da nakon teškog rata otpočne svoj novi život i sama upravlja svojim procesima. Čuvati OHR, strane sudije, voditi međunarodnu i domaću kampanju protiv onih sa kojima navodno želite zajedno živjeti, praviti nelegalnim intervencijama i istog tog OHR-a i tih stranih sudija prostor za dominaciju, ne vodi BiH u budućnost, već u uporno samoosporavanje – dodala je.\nDodala je da je činjenica da su mnoga od nametnutih zakonskih rješenja verifikovana u Zastupničkom domu Parlamentarne skupštine, ali da su ona i dalje neustavna.\n- Postojeća situacija i potreba za rehabilitacijom izvornih ustavnih rješenja pred RS postavlja zadatak izrade novog ustavnog akta. Ja uopće ne isključujem mogućnost da neke funkcije budu objedinjene ako će značiti bolju prohodnost za građane i efikasnost institucija, ali to moraju biti domaća rješenja – istakla je.\nRekla je da "Deklaracija o ustavnim principima" treba da potvrdi političku opredijeljenost za očuvanje i poštovanje Ustava, kao sastavnog dijela Dejtonskog sporazuma.\nCirkus iz Bugarske obilazi svijet: Saigrači se svađali oko penala, umiješao se i vlasnik kluba\nBratić: Udar na ustavno-pravni poredak BiH i Ustav BiH


Vučić i Varhelji: Za Srbiju i region 28 milijardi evra od EU, gradiće se putevi i pruge, a korist i za seoske škole - 24sedam Vučić i Varhelji: Za Srbiju i region 28 milijardi evra od EU, gradiće se putevi i pruge, a korist i za seoske škole - 24sedam\nVučić i Varhelji: Za Srbiju i region 28 milijardi evra od EU, gradiće se putevi i pruge, a korist i za seoske škole\nPredsednik Srbije Aleksandar Vučić na sastanku sa evropskim komesarom za proširenje Oliverom Varheljijem razgovarao o budućnosti Srbije i ekonomskom paketu\nU narednih sedam godina Srbija i region dobiće osam milijardi evra u grantu, i još 20 milijardi evra više kroz različite projekte, što je za Srbiju od ogromnog značaja, istakao je danas predsednik Srbije Aleksandar Vučić nakon sastanka sa evropskim komesarom za proširenje Oliverom Varheljijem.\nVučić je istakao da se na tom sastanku najkonkretnije govorilo o budućnosti Srbije i ekonomskom paketu.\n– Veoma sam zahvalan EU na velikoj podršci, koju će u narednih sedam godina, a naročito od 2023. godine, pružiti Srbiji i regionu. Zahvalan sam evrooskim poreskim obveznicima koji će uložiti veliki novac u region – rekao je predsednik Srbije.\nOn je naveo da je jedan od najznačajnijih projekata za Srbiju da se napravi kompletna internet mreža u seoskim područjima, da svaka seoska škola ima kompjuter, što je, kaže, iako na prvi pogled mali projekat, vredan čak 73 miliona evra.\nEU ima bolju ponudu od Kine\nVarhelji je istakao i da nije uloga EU da govori o saradnji Srbije sa “trećim zemljama”, da vidi da Kina pokazuje zanimanje za investiranje u Srbiju, ali da EU ima “bolju ponudu”. On je, odgovarajući na pitanje novinara šta EU zamera Srbiji zbog saradnje sa Kinom, podsetio da EU i njene članice predstavljaju najvećeg investitora u regionu, kao i u Srbiji.\n– Pokrivamo 70 odsto investicija i još više trgovinske razmene, i to se ne menja. Naprotiv, sa ekonomsko-investicionim planom očekujem još dublju integraciju Srbije sa EU. Na tome radimo i to nam je cilj – poručio je on.\n– Mi jurimo da izgradimo najviše puteva i pruga i verujem da ćemo imati još veću podršku EU – dodao je Vučić.\nOn je naveo da je Srbija zahvalna na 40,3 miliona izdvojenih za izgradnju auto-puta Niš – Merdare, koji mnogo znači Srbiji. Vučić je izrazio nadu da će Srbija posle 2023-2024. godine moći da računa na pomoć za izgradnju pruge Kraljevo – Rudnica, auto-puta Beorgad – Sarajevo, kao i pruge Beograd – Šid – Zagreb.\n– To su veoma važni projekti, velika stvar koje radimo sa EU – rekao je predsednik.\nEvropski komesar Oliver Varhelji procenjuje da bi region i Srbija 2024. godine mogli da očekuju prva sredstva na osnovu Ekonomsko-investicionog plana za Zapadni Balkan.\nOn je tako odgovorio na pitanje da li i kada region i Srbija mogu očekivati konkretna sredstva na osnovu paketa pomoći EU, uz konstataciju da je reč o njegovoj “skromnoj proceni”.\nPredsednik Srbije Aleksandar Vučić i evropski komesar za proširenje Oliver Varhelji; Tanjug/Dragan Kujundžić\nKomesar veruje, kako kaže, da sredstva mogu stići i ranije, ukoliko svi iz regiona dobro osmisle projekte, ali da ih najpre treba osmisliti i napraviti neku vrstu akcionog plana za njihovu realizaciju, te sačekati kraj pregovora o višegodišnjem finansijskom planu EU.\nNovac stiže 2024. godine\n– Moramo da sednemo, i to koliko sutra, sa različitim zemljama i da počnemo da osmišljavamo realizaciju, odnosno sprovođenje plana. Što pre to završimo, to ćemo pre moći da angažujemo sredstva, a 2024. je skromna procena. Mada, mislim da možemo i bolje od toga – rekao je Varhelji na pres konferenciji u Beogradu posle razgovora sa predsednikom Srbije.\nUkazao je da, uz to, EU čeka poslednji deo pregovora o višegodišnjem finansijskom planu u Savetu, te će, navodi, formalan rad na svim tim projektima početi tek kada taj okvir bude definisan. On je ukazao da u planu za Zapadni Balkan ima više od 10 fleksibilnih projekata koje je EU ponudila regionu za realizaciju.\nPrelistavanje novina za 9.oktobar 2020. godine\n#Aleksandar Vučić #gradnja puteva #grantovi #investicije iz EU #Oliver Varhelji


IZRAĐEN NACRT ZAKONA O IZMENAMA ZAKONA O PSIHOAKTIVNIM KONTROLISANIM SUPSTANCAMA\nMinistarstvo zdravlja (dalje: predlagač propisa) izradilo je Nacrt zakona o izmenama Zakona o psihoaktivnim kontrolisanim supstancama (dalje: Nacrt zakona).\nNacrtom zakona menja se i dopunjuje jedan član, i to član Zakona o psihoaktivnim kontrolisanim supstancama ("Sl. glasnik RS", br. 99/2010), koji uređuje nacionalnu referntnu laboratoriju za identifikaciju i ispitivanje psihoaktivnih kontrolisanih supstanci (dalje: referentna laboratorija). Naime, Nacrtom zakona predviđeno je da referentna laboratorija obavlja sledeće poslove:\n1. vrši poslove ranog upozoravanja o prisustvu novih psihoaktivnih kontrolisanih supstanci i po hitnom postupku obaveštava nadležne organe Evropske unije i Republike Srbije;\n2. uspostavlja jedinstvene kriterijume i metode za sprovođenje standarda za rad ovlašćenih laboratorija;\n3. razvija metode analize u skladu s međunarodnim standardima iz oblasti psihoaktivnih kontrolisanih supstanci koje je dužna da potvrdi;\n4. uspostavlja sistem kontrole kvaliteta za sopstvene potrebe, kao i za potrebe ovlašćenih laboratorija;\n5. vrši usluge analize i superanalize;\n6. vrši uporedne testove za ovlašćene laboratorije u cilju jedinstvene primene analitičkih metoda;\n7. priprema nacionalne vodiče za uzorkovanje i rukovanje uzorcima;\n8. priprema, primenjuje i prosleđuje referentne standarde za potrebe analiza;\n9. sarađuje s nacionalnim laboratorijama drugih zemalja u oblasti psihoaktivnih kontrolisanih supstanci;\n10. razmenjuje informacije dobijene od nacionalnih laboratorija drugih zemalja s ovlašćenim laboratorijama u oblasti psihoaktivnih kontrolisanih supstanci;\n11. organizuje obuku lica zaposlenih u ovlašćenoj laboratoriji o praktičnoj primeni novih laboratorijskih metoda, kao i druge poslove u skladu sa zakonom.\nKao bitnu izmenu, Nacrt zakona predvideo je da će se navedeni poslovi referentne laboratorije obavljati u organizacionoj jedinici službe Vlade koja je osnovana za borbu protiv droga. Prema Nacrtu zakona, referentna laboratorija može zaključiti ugovor sa drugim pravnim licem radi obavljanja pojedinih poslova.\nKao glavni razlog za predlaganje izmena važećeg zakona, predlagač propisa je u Obrazloženju Nacrta zakona naveo to što Institut za sudsku medicinu pri Medicinskom fakultetu u Beogradu, kao referentna laboratorija za identifikaciju i ispitivanje psihoaktivnih kontrolisanih supstanci u Republici Srbiji, od njenog osnivanja Rešenjem ministra zdravlja pa do danas nije izvršavala nijedan od poslova u skladu sa članom 20. Zakona o psihoaktivnim kontrolisanim supstancama. Stoga je Nacrtom zakona predloženo da se status ove referentne laboratorije promeni, odnosno da bude sastavni deo Kancelarije za droge koju je osnovala Vlada Republike Srbije, i to, kako je predlagač propisa naveo, po zahtevu Evropske unije. U Obrazloženju Nacrta zakona navedeno je, takođe, i da je u okviru projektu Evrposke unije, Implementacija strategija za borbu protiv droga iz predpristupnih fondova IPA 2010, referenta laboratorija dobila opremu u vrednosti od 2 miliona evra, kao donaciju, ali da čak i sa tom veoma savremenom opremom, prema podacima Ministarstva zdravlja, nije izvršavala svoje zakonske obaveze. Konačno, predlagač propisa predlaže da se Nacrt zakona donese po hitnom postupku, ali u Obrazloženju nije jasno navedeno iz kojih razloga.\nIzvor: Redakcija, 13.11.2014.


Francuski predsenik i protivkandidat Marin Le Pen (na ekranu desno) na drugom krugu izbora u Francuskoj, u poseti francuskim medijima 4. aprila 2022. godine\nMarin Le Pen (Marine) liderka krajnje desnice u Francuskoj, osumnjičena je za proneveru sedam dana uoči održavanja drugog kruga predsedničkih izbora u toj zemlji zakazanih za 24. april.\nJavno tužilaštvo u Parizu primilo je izveštaj Kancelarije Evropske unije za borbu protiv prevara (OLAF) koji je ova agencija sačinila 11. marta, a u kojem se nalaze optužbe protiv Le Penove koje se trenutno ispituju, saopštilo je fransusko tužilaštvo za novinsku agenciju DPA u nedelju 17. aprila.\nDelove izveštaja u kojem se Le Pen sumnjiči za proneveru prvi je objavio u subotu 16. aprila istraživački novinski sajt Mediapart.\nPrema tom izvoru, ona se sumnjiči da je kao poslanik u Evropskom parlamentu između 2004. i 2017. godine, proneverila oko 137 hiljada evra.\nAdvokat Marine Le Pen, Rodolf Boselo (Rodolphe Bosselut) negirao je ove optužbe, prenosi DPA.\nAdvokat je takođe kritikovao vreme objavljivanja izveštaja, uoči drugog kruga glasanja na predsedničkim izborima u Francuskoj , gde će se Le Penova suočiti sa sadašnjim predsednikom Emanuelom Makronom.\nKako prensi agencija DPA, više članova partije Marin Le Pen sumnjiči se za proneveru gotovo pola miliona evra - među osumničenima su i otac Marin Le Pen, Žan-Mari (Jean-Marie), njen bivši partner Luis Aliot (Louis Aliot) i bivši potpredsednik stranke Bruno Golniš (Golnish).\nAliot, koji je sada gradonačelnik južnog francuskog grada Perpinjana, takođe je negirao optužbe u komentarima datim za televiziju Franceinfo u nedelju.\nOptužbe ove vrste protiv Marin Le Pen i Rasemblement Nationala nisu nove.\nOna se godinama sumnjiči da su asistenti koji rade za poslanike EU iz te stranke, a plaćeni u parlamentu EU, zapravo radili za stranku koju vodi.\nDrugi krug predsedničkih izbora u Francuskoj održava se u nedelju 24. aprila.


Priznanje Crnoj Gori za ključni doprinos bezbjednosti I stabilnosti regiona\nčetvrtak, 21 septembar 2017 17:13\nPredsjednik Demokratske partije socijalista Milo Đukanović primio je danas direktora kancelarije za Jugoistočnu Evropu u Stejt Departmentu Metjua Palmera sa delegacijom.\nSjedinjene Američke Države snažno su zainteresovane za očuvanje stabilnosti regiona Zapadnog Balkana, I afirmaciju demokratskih vrijednosti, čemu je Crna Gora I njena državna politika dala ključni doprinos u prethodnom periodu, ocijenjeno je na sastanku. Iskazano je I očekivanje da Crna Gora kao pouzdan partner I članica NATO bude i dalje važan promoter takve politike u regionu.\nIskazano je obostrano zadovoljstvo visokim nivoom odnosa dvije države, koje je potvrđeno I nedavnom posjetom potpredsjednika SAD Crnoj Gori , kao I ukupnom podrškom SAD-a u najvažnijim trenucima novije crnogorske istorije.\nPredsjednik Đukanović je zahvaljujući na pažnji koju američka administarcija posvećuje prilikama u Crnoj Gori I regionu Zapadnog Balkana, strateški važnim ocijenio kontinuitet tog partnerstva I nastavak pune integracije Zapadnog Balkana u porodicu razvijenih civilizacija, kao garanta stabilnosti I prosperiteta.\nĐukanović je upoznao sagovornika I sa aktuelnim političkim prilikama u našoj zemlji I ukazao na hendikep sa kojim se suočava državna politika nakon regularno održanih parlamentarnih izbora. Uprkos opozicionom pokušaju da bojkotom skrate mandat Parlamentu, odlučnošću I umiješnošću državne politike nastavljena je realizacija obaveza iz agende demokratskog I ekonomskog razvoja Crne Gore, kazao je predsjednik DPS-a. Istovremeno, kazao je Đukanović, iskazali smo spremnost za dijalogom sa opozicijom u cilju integracije u proces vođenja državne politike u institucijama sistema.\nSusretu generalnog direktora kancelarije za Jugoistocnu Evropu u Stejt Departmentu Metjua Palmera sa predsjednikom Đukanovićem , prisustvovala je I ambasadorka SAD u Crnoj Gori Margaret En Uehara.


Ženske priče o debljini loše utiču na imidž\nIzvor: B92, 01.Avg.2013, 12:00\nLaboratorija za poremećaje u ishrani na univerzitetu Notr Dam u Indijani otkrila je da ženski razgovori o gojaznosti i rešavanju tog problema loše utiču na društveni status, odnosno popularnost, iako se čini da takve teme povezuju žene.\nŠtaviše, punije žene koje ne pričaju o svojim kilogramima popularnije su od onih koje su mršavije, ali imaju potrebu da ističu koliko su nesrećne zbog svog izgleda.\nU studiji su učestvovale devojke uzrasta od 18 do 25 godina >> Pročitaj celu vest na sajtu B92 << koje su proučavale kako žene reaguju na svoje fotografije, piše "Dejli mejl" (Daily Mail).\n"Žene koje su negativno pričale o svom fizičkom izgledu, bez obzira na to da li su zaista gojazne, dobile su nižu ocenu za simpatičnost i pristupačnost", objašnjava vođa studije Aleksandra Korning, dodajući da su žene s viškom kilograma, ali i s pozitivnim stavom o svom izgledu dobile višu ocenu od onih koje su mršavije i jednako nezadovoljne.\nU studiji zaključuju da su razgovori o višku kilograma i fizičkim nedostacima među ženama vrlo negativni, jer kod nekih osoba mogu da stvore lošu sliku o sebi i podstaknu loše prehrambene navike ili poremećaje, piše "Dejli mejl".\nmedio.rs: Zašto su punije žene koje ne pričaju o kilogramima privlačnije od mršavih?\nPunije žene koje ne pričaju o kilogramima privlačnije od mršavih!\nIzvor: Kurir, 01.Avg.2013\nPunije žene koje ne pričaju o svojim kilogramima popularnije su od onih koje su mršavije, ali imaju potrebu da ističu koliko su nesrećne zbog svog izgleda..Laboratorija za poremećaji u ishrani na univerzitetu Notr Dam u Indijani otkrila je da ženski razgovori o gojaznosti i rešavanju tog problema...


Ovaj siže javne politike i prateća studija nastali su kao deo šireg istraživanja sprovedenog u okviru projekta „Partnerstvom do dobre JAvne uprave“. Projekat je usmeren na usluge sa kojima se građani najčešće susreću, u okviru tri oblasti: izdavanje ličnih dokumenata od strane administrativne službe policije, usluge domova zdravlja u oblasti primarne zdravstvene zaštite, kao i usluge upisa dece u predškolske ustanove i osnovne škole u oblasti obrazovanja. Istražujući proces kreiranja javnih politika u tri odabrane oblasti, siže daje presek analize kvaliteta tog procesa sa stanovišta najvažnijih zahteva dobre uprave, u skladu sa Principima javne uprave (SIGMA/OECD).\nProces kreiranja javnih politika se preispituje sa aspekta njegove analitičnosti, transparentnosti i učešća javnosti, i nudi se pregled metodološki utemeljenih dokaza o kvalitetu kreiranja javnih politika koje regulišu pružanje usluga u tri odabrane oblasti. Rezultati istraživanja pružaju osnov za dalje ispitivanje relacije između procesa kreiranja javnih politika i zadovoljstva građana uslugama, nedovoljno istražene u Srbiji. Na kraju, siže nudi konkretne kratkoročne i srednjoročne preporuke za unapređenje procesa kreiranja javnih politika u datim ministarstvima, formulisane na osnovu rezultata i zaključaka istraživanja.


Srbiju volimo - Fudbalski savez Srbije za sistemske promene u fudbalu\nFudbalski savez Srbije za sistemske promene u fudbalu\nFudbalski savez Srbije danas je pokrenuo Inicijativu za sistemske promene u funkcionisanju fudbalskog sporta u Srbiji koja bi trebalo da pomogne u stvaranju povoljnijeg ambijenta za funkcionisanje srpskog sporta uopšte.\nFudbalski savez Srbije uputio je danas Ministarstvu omladine i sporta predloge za sistemske promene u funkcionisanju fudbala u zemlji. Inicijativu je učestvujući na Okruglom stolu u organizaciji Ministarstva omladine i sporta "Srpski klupski sport - smernice razvoja, modeli finansiranja i perspektive" prezentovao je generalni sekretar FSS Zoran Laković.\nInicijativa FSS biče razmatrana kroz predstojeću javnu raspravu oko izmena i dopuna Zakona o sportu, kada će svi relevantni faktori u srpskom sportu imati mogućnost da izjasne po ovim pitanjima.\nInicijativa FSS odnosi se na sledeća pitanja:\n1. Omogučiti transformaciju fudbalskih klubova u privredna društva.\n2. Definisati kompletnu poresku politiku u oblasti sporta.\n3. Utvrditi vlasnićku strukturu i imovinska prava fudbalskih klubova, kao i upravljanje istim.\n4. Ukinuti vlasništva trečih lica (menadžera i menadžerskih agencija) nad budučim ekonomskim pravima igraća prilikom njihovih transfera.


Ministarka Ana Brnabić u poseti inđijskoj Opštini\nMinistarka državne uprave i lokalne samouprave, Ana Brnabić, posetila je danas inđijsku opštinu. Cilj posete je da ministarstvo sagleda da li je lokalna samouprava zavrsila posao prelaženja matičnih knjiga u elektronski oblik, rekla je ministarka Brnabić posle sastanka sa predsednikom opštine, koji je najavio da ce ubuduće u šalter sali inđijske opštine biti i lice za komunikaciju sa osobama sa oštećenim sluhom.\nPosle razgovora sa opštinskim rukovodstvom i obilaska šalter sale u opštini ministarka Ana Brnabić se uverila da je inđijska opština završila proces uvođenja matičnih knjiga u elektronski oblik, što je posao od velike važnosti za građane.\nPredsednik Opštine Vladimir Gak predstavio je funkcionisanje Sistema 48 i najavio da ce ubuduće jednom nedeljno u šalter sali biti i osoba za komunikaciju sa licima sa oštećenim sluhom.\nPrilikom današnje posete ministarka Brnabić obišla je i IT centar u inđijskoj opštini, i najavila saradnju inđijske sa ostalim opštinama u Srbiji koje tek planiraju da uvedu ovakav sistem funkcionisanja.\nPreuzeto sa: rtv.rs\nNASTAVLJEN NIZ POBEDA Odbojkašice Inđije ubedljive na teškom gostovanju\nKVALITET VAZDUHA Beograd među 10 najzagađenijih gradova na svetu, kakva je situacija u Inđiji i treba li brinuti?\nPROBLEM PASA LUTALICA “Šta se dešava sa azilom koji je počeo da se gradi 2013.godine”?\nZASLUŽENO Uručene nagrade najboljima u inđijskom sportu tokom 2019. godine, evo ko su dobitnici\nMAGIČNA CIFRA Ludi Konj prvi umetnik iz Inđije sa milion pregleda na Jutjubu (VIDEO)\nNASTAVLJEN NIZ POBEDA Odbojkašice Inđije ubedljive na teškom gostovanju January 26, 2020\nKVALITET VAZDUHA Beograd među 10 najzagađenijih gradova na svetu, kakva je situacija u Inđiji i treba li brinuti? January 26, 2020\nPROBLEM PASA LUTALICA “Šta se dešava sa azilom koji je počeo da se gradi 2013.godine”? January 25, 2020\nZASLUŽENO Uručene nagrade najboljima u inđijskom sportu tokom 2019. godine, evo ko su dobitnici January 24, 2020


STUDENTI U HUMANOJ MISIJI: DIO OBROKA DIJELE SA ONIMA KOJI NEMAJU ŠTA DA JEDU\nStudenti sa fakulteta Univerziteta u Istočnom Sarajevu, od Doboja do Trebinja, koji žive u studentskim domovima, odlučili su da dio svog obroka iz studentske menze podijele sa onima koji sebi ne mogu priuštiti redovnu ishranu.\nTim povodom, studenti okupljeni oko projekta osnivanja humanitarne organizacije „Studenti Srpske“ i predstavnici Studentskog parlamenta Univerziteta u Istočnom Sarajevu odlučili su da organizuju humanitarnu akciju prikupljanja pomoći za socijalno-ugroženo stanovništvo Republike Srpske.\nU ovoj akciji biće obuhvaćene socijalno-ugrožene porodice iz gradova u kojima djeluje svih 17 fakulteta Univerziteta u Istočnom Sarajevu, odnosno Doboj, Brčko, Bijeljina, Zvornik, Vlasenica, Pale, Istočno Novo Sarajevo, Foča i Trebinje.\nMilana Radić iz organizacije „Studenti Srpske“ kaže da je akcija naišla na dobar odziv studenata, koji su na svojim fakultetima postavili kutije za humanitarnu pomoć, ali i veliki broj građana koji žele da pomognu.\nOna dodaje da svi koji žele da učestvuju u ovoj akciji potrebno je da doniraju suve obroke i odjeću, koja će dobro doći onima koji ne mogu da je priušte.\n-S obzirom da mi nedjeljom u domovima nemamo ručak u menzi, nego hranu dobijamo kroz lanč pakete, odlučili smo da onu hranu koju ne pojedemo ostavljamo onima koji ne mogu sebi da je priušte – kaže Radićeva.\nKako kaže, kada su uvidjeli da imaju dovoljno te hrane koja nije iskorištena, odlučili su da kroz ovu humanitarnu akciju doniraju hranu onima kojima je najpotrebnija.\n-U planu je da kontaktiramo centre za socijalni rad, kako bismo prikupili tačne podatke o broju socijalno-ugroženih porodica iz svih gradova, kojima ćemo u ovoj akciji donirati hranu i odjeću – dodaje Radićeva.\nPrema njenim riječima, bilo je predviđeno da akcija traje do 10. aprila, međutim, zbog velikog odziva i nemogućnosti pojedinih ljudi da donesu svoju pomoć do predviđenog roka, u ovoj organizaciji su odlučili da produže termin trajanja akcije i za naredne dane.\nPredsjednik Studentskog parlamenta Univerziteta u Istočnom Sarajevu, Uroš Bjelica za Srpskainfo kaže da na ovaj način žele da privuku što više studenata koji će se uključiti u rad, počevši od humanitarnih organizacija.\n-Za početak planiramo da formiramo organizaciju „Studenti Srpske“, koja će biti zadužena samo za humanitarne akcije – kaže Bjelica i dodaje da je ova organizacija već počela da okuplja članove, a funkcionisaće u saradnji sa Studentskim parlamentom.\nBjelica kaže da će se u budućnosti posvetiti tome da svi fakulteti imaju svoje organizacione jedinice, jer sada postoje neki koji ih nemaju.\n-Upisani smo u registar u Ministarstvu, što do sada nije bio slučaj – navodi Bjelica i ističe da će se sada posvetiti organizaciji Univerzijade, kao i apsolventskih ekskurzija.\nUroš Bjelica ističe da je projekat „Otvorena vrata na Filozofskom fakultetu“ prošao u najboljem redu, te da su budući studenti kućama otišli veoma zadovoljni, te dodao da se nada da će iduće godine upis na sve fakultete biti bolji.\n-Ne možemo očekivati da će se za dva dana povećati broj studenata, tako da nastavljamo sa promocijom fakulteta – kaže Bjelica.\nDodaje da sada mogu da pokrenu inicijativu da svi studentski predstavnici promovišu svoje fakultete, jer je svima cilj da broj studenata koji se upisuje više ne pada.


Vujadinović na Evropskom prvenstvu u karateu – Mladi Nikšića\nNikšićanin Filip Vujadinović učestvovaće na prvenstvu Evrope u karateu za seniore u pojedinačnoj konkurenciji, a osim njega Crnu Goru će u Turskoj predstavljati još 16 takmičara, saopšteno je iz Karate saveza naše zemlje, prenosi agencija Mina.\nDomaćin 52. seniorskog prvenstva Evrope u karateu biće Izmit, glavni grad turske provinicije Kočaelina, a takmičenje počinje u srijedu i trajaće do nedjelje. Crnogorska selekcija će se nadmetati u katama i borbama, pojedinačno i ekipno, u muškoj i ženskoj konkurenciji.\nOdlukom selektora muške selekcije Slavenka Bajića, osim Vujadinovića, u borbama pojedinačno nastupiće Nenad Dulović (do 60), Mario Hodžić (do 67), Vladimir Jović (do 75) i Almir Cecunjanin (preko 84).\nU ženskoj konkurenciji selektor Žarko Raković za nastup u Izmitu odredio je Anu Drašković (do 55), Jelenu Maksimović (do 61), Marinu Raković (do 68) i Draganu Konjević (preko 68).\nSelektor kata tima naše zemlje Jugoslav Bukilić za nastup u pojedinačnoj konkurenciji odredio je Mijata Vojvodića i Biserku Radulović.\nDirektor reprezentacije Dragoljub Fatić, kazao je da su rezultati na Balkanskom prvenstvu i međunarodnim turnirima dobra najava uspješnog nastupa crnogorskih karatista na šampionatu.\n“Kroz nastupe na Balkanskom prvenstvu i međunarodnim turnirima, kao i pripremama, kojih je na žalost moglo i trebalo biti više, možemo se nadati dobrom nastupu i osvajanjem bar jedne ili dvije medalje. Ženska selekcija u borbama pojedinačno predvođena najboljom sportiskinjom Crne Gore za 2016. godinu Marinom Raković, kao i osvajačicama evropskih medalja, Draganom Konjević i Jelenom Maksimović, ima najviše šanse da se domogne pobjedničkog postolja”, kazao je Fatić.\nOn smatra da velike šanse za medalju ima i ženski tim u borbama.


EKSKLUZIVNO: Beli Preletačević se kandiduje za predsednika\nKako Noizz ekskluzivno saznaje Beli Preletačević će biti kandidat na predstojećim predsedničkim izborima.\nNa osnovu prepiske između Preletačevića i njegovog berberina, u čiji je posed Noizz ekskluzivno došao, jasno je da će u trku za šefa države da se uključiti i predsednik stranke Sarmu Probo Nisi, koja je na lokalnim izborima u Mladenovcu osvojila 22 odsto glasova.\nKako saznajemo iz izvora u toj stranci, upravo mu je razultat na lokalnim izborima dao vetar u leđa. Za kandidaturu se odlučio i zbog toga što se opozicija nije ujedinila, jer je puno "kompleksaša koji hoće da budu predsednici".\nMeđutim, nisu svi u SNP-u saglasni s tom odlukom. Njoj se pre svega protivi njegov prvi saradnik Prilepak.\n- Ukoliko se oni uskoro ne dogovore moguće je i raskol u SNP-u. Preletačević je pokušao da privoli Prilepka, pozivajući se na njihovo prijateljstvo još iz detinjstva. Pošto to nije upalilo, ponudio mu je mesto šefa kampanje, kao i mesto gradonačelnika Beograda, ali se on još uvek nije izjasnio - kaže izvor blizak vrhu SNP-a.\nDa u stranci nisu svi saglasni vidljivo je i iz prepiske do koje smo došli, ali to ne obeshrabruje Preletačevića. Ono što njega za razliku od drugih kandidata ne može da iznenadi jeste kandidatura stranačkih kolega, jer je Prilepak ipak svestan da ne bi imao uspeha i da bi takav potez naštetio državi, objašnjava naš izvor.


Aktuelna dešavanja Archives - Page 3 of 21 - Veselin Jevrosimović\n2021 - Jun - 01\nTroši i kad ga ne trošite\nProšlog meseca smo imali vest da je kompanija Tesla odlučila da kao sredstvo plaćanja više ne prihvata Bitkoin, najpoznatiju kripto valutu.\n2021 - May - 04\nU vremenu pandemije, ljudi se trude da sačuvaju sebe i druge tako što će ostati kod kuće kada god je to moguće, a mogućnost onlajn naručivanja u tome značajno pomaže.\n2021 - Apr - 20\nSastanci u virtuelnom prostoru\nInformacione tehnologije su u mnogim segmentima značajno pomogle, a zauzvrat je ubrzano uvođenje nekih rešenja za koje bismo inače čekali godinama.\n2021 - Apr - 14\nPotreba za efikasnim baterijama baziranim na „čistim“ tehnologijama vremenom će postati primarna briga inženjera i inovatora.\n2021 - Mar - 30\nKolekcionari svega digitalnog\nAko su vas kripto valute zbunjivale, sačekajte da čujete priču o NFT-ovima.\n2021 - Mar - 23\nKako preneti znanje\nSvakodnevni život učenika i nastavnika drastično se promenio, a period prilagođavanja još uvek traje.\n2021 - Mar - 17\nMedijsko spajanje i značajan uticaj novih tehnologija na plasiranje sadržaja iz korena menjaju pristup i način konzumiranja informacija.\n2021 - Mar - 03\nModerna rešenja omogućila su nova zanimanja i vrste poslovanja koja su bitno drugačija od tradicionalnih ekonomskih modela. U svetu, ali i kod nas, sve se više govori o takozvanoj „ekonomiji tezgi“ (eng. gig economy).\n2021 - Feb - 10\nTehnologija u pandemiji\nVeć godinu dana čitav svet živi u specifičnoj vrsti vanredne situacije izazvane globalnom epidemijom novog korona virusa. Srećom, postoje tehnološka rešenja koja mogu da nam pomognu da se brže prilagodimo i lakše podnesemo neprijatnosti.\n2021 - Jan - 26\nPogled u blisku budućnost\nPočetkom januara održan je tradicionalni veliki sajam korisničke elektronike CES.


Radio România Internaţional/ Budućnost počinje danas/ Prema Šengenu (13.10.2017)\nPrema Šengenu (13.10.2017)\nIako je ulazak Rumunije i Bugarske u Šengen predvidjen za 2011. godinu, odložen je zbog navodno neispunjenih uslova predvidjenih Mehanizmom saradnje i provere.\nRumunija- sve bliže Šengenu\nIako je ulazak Rumunije i Bugarske u Šengen predvidjen za 2011. godinu, odložen je zbog navodno neispunjenih uslova predvidjenih Mehanizmom saradnje i provere. Reč je pre svega o korupciji, pravosudju i suzbijanju organizovanog kriminala, ali odgovorni u Bukureštu smatraju da ulazak u Šenegen ne treba dovesti u vezu sa Mehanizmom saradnje I provere. Iako sve države priznaju da je Rumunija ispunila sve tehničke uslove još pre nekoliko godina, u raznim kancelarijama konkretizacija kasni. Posle zalaganja predsednika Evropske komisije Žan Klod Junkera za ulazak dve države u Šengen na zasedanju o stanju Unije, ideju su podržali u Bukureštu evropski komesar za bezbednost Julijan King i specijalni izvestilac Ula Šmit. Ona je u Bukureštu prilikom predstavljanja dokumenta ,,Promovisanje stabilnosti u zoni Crnog mora’’ izjavila da ulazak Rumunije i Bugarske u Šengen predstavlja korak koji treba napraviti, jer su preliminarni uslovi ispunjeni. ,,Inicijativu sinergije triju mora’’ treba vratiti u život i dopuniti makroregionalnom strategijom. ,, Mislim da će u periodu 2018-2019. godina, kada Rumunija i Bugarka predsedavaju Evropskom unijom, ovi mandate u prvi plan izbaciti ogromni potencijal Crnomorske zone,,-naglasila je Ula Šmit. Prema izveštaju specijalnog izvestioca, zona Crnog mora ima ogroman potencijal ali se suočava sa velikim problemima i novim krizama. U septembru Evropska komisija je zvanično tražila od vlada zemalja Unije da odobre totalni ulazak Rumunije i Bugarske, uz napomenu da treba bez odlaganja završiti pristupne procedure kako bi se povećala sigurnst Evropske unije pred terorizmom i migrantskim izazovima.\nPolitički analitičar Bogdan Kirijeak ne deli optimizam u vezi ulaskom u Šengen, iako se Žan Klod Junker javno izjasnio za pristup: ,,Znate veoma dobro da su se odmah pojavile reakcije protiv ulaska dve države u Šengen i to tamo gde smo se najmanje nadali, ukjčujući ovde i Austriju. Smatram da sada ne bi ni bilo dobro da udjemo u Šengen jer bismo imali nepremostive probleme sa imigracijom. Migratorski tokovi sada samo kolaterlno prolaze kroz našu zemlju i ako bismo ušli u Šengen pružili bismo ogromnu pomoć Evropskoj uniji i mnogo manju nama.\nTežnje Rumunije ostaju nepromenjene, ostaje da vidimo ako će ohrabrujući signal iz Brisela nešto doneti ili će se ponovo pojaviti rezerve pojedinih država, posebno Holandije koja se do sada istakla odbacivanjem pristupupanja Bugarske i Rumunije. Politički analitičar Kornel Kodica u intervju za Radio Rumunija je objasnio: ,,U ovom trenutku postoji jaz izmedju želje Komisije i političkog stava lidera glavnih evropskih zemalja, ne samo Holandije. Strahujem da bi mogao da prevagne projekat francuskog predsednika Makrona, odnosno ideja jedne saradnje razvijenih drazava i cela bi se konstrukcija mogla reorganizovati. Postoji mogućnost formiranja novog Šengena od glavnog jezgra i nesto drugo za ostale države. Ako se ne donese odluka u roku od godinu, godinu ipo dana, naše šanse se drastično smanjuju da uhvatimo stari šengenski mehanizam. Emanuel Makron se izjasnio i jasno rekao da stari šengenski sistem više ne funkcioniše’’\nU pismu o namerama, Brisel je predložio mere za opstajanje i jačanje šengenskog prosora. Komisija je predložila aktualizaciju Zakona o šengenskim granicama kako bi se mere o privremenom uvodjenju kontrole na granici prilagodile aktuelnim imprativima I odolele pred teškim i stalnim pretnjama javnom redu i unutrašnjoj bezbednosti.


Čubrilović: Sada ću vam reći kako je Republika Srpska U DEJTONU dobila ime! | Cik Novosti\nČubrilović: Sada ću vam reći kako je Republika Srpska U DEJTONU dobila ime!\nNaveo je da se o nazivima Republike Srpske i Federacije BiH odlučivalo 1995. godine u Dejtonu i da su potpisivanjem Međunarodnog mirovnog sporazuma svi pristali, kako na unutrašnje uređenje BiH tako i na naziv Republika Srpska ,koja je kao takva verificirana u Ustavu BiH kao sastavnom dijelu Dejtonskog mirovnog sporazum.\nPredsjednik Narodne skupštine RS Nedeljko Čubrilović izjavio je danas da je najava Stranke demokratske akcije (SDA) da će, preko svojih predstavnika u zajedničkim institucijama BiH, pokrenuti pravnu proceduru preispitivanja imena RS “provokatorska i da predstavlja rušenje Ustava BiH i Dejtonskog mirovnog sporazuma”.\n– Navodi SDA da je naziv RS korišten u svrhu diskriminacije i isključivanja druga dva konstitutivna naroda degutantni su i smiješni jer ih kao činjenicu iznose upravo oni koji 12 godina neće da provedu odluku Ustavnog suda BiH o konstitutivnosti srpskog naroda u Federacija BiH – rekao je Čubrilović.\n– Potezati danas u dnevnopolitičke svrhe pitanje promjene naziva Republika Srpska znači rušenje Ustava BiH, nakon čega više niko ne bi mogao predvidjeti razvoj situacije. Srpski narod izborio je pravo na Republiku Srpsku i od toga nikada neće odustati. Ime Republika Srpska prihvatila je Narodna skupština Republike Srpske na zasjedanju u Bijeljini 14. septembra 1992. godine, a svojim potpisima verificirali su ga akteri Mirovnog sporazuma u Dejtonu i niko, osim građana Republike Srpske, nema pravo da o tome odlučuje – rekao je predsjednik Narodne skupštine.\nTvrdi da bi eventualno stavljanje takve inicijative na dnevni red Ustavnog suda BiH “bilo jasan znak da je projekt zvani Bosna i Hercegovina prestao da postoji, jer bi time bio srušen Ustav na kojem počiva i više ne bi bilo zajedničkog suživota dva ravnopravna entiteta”.\n– Zbog svega toga, onaj ko svojim inicijativama najavljuje rušenje kompromisnog Ustava BiH i Dejtonskog sporazuma, snosi direktnu odgovornost za sve moguće posljedice takve radikalne i neodgovorne politike – dodao je Čubrilović.


Vreme je za ISTINU: 3 najčešća mita o ženskoj seksualnosti – Nadlanu.com\nVreme je za ISTINU: 3 najčešća mita o ženskoj seksualnosti\nObjavljeno 21. jula 2015. / 20:47:16\nKažu da su žene komplikovana bića… Ne, nema ničeg komplikovano kod njih kada je seksualnost u pitanju, a vreme je da se prava istina otkrije.\n1. Žene retko iniciraju seks\nIako je ukorenjeno mišljenje da su muškarci ti koji obično iniciraju takve aktivnosti, dok žene imaju problema s preduzimanjem prvog koraka, istraživanja su pokazala da žene iniciraju seks i to onda kada su izazvane i raspoložene za to.\nVeruje se kako su muškarci “programirani” za širenje semena, dok su žene programirane za potragu za partnerom, koji će je podržavati. Ali, nedavno istraživanje pokazalo je kako ženska seksualna želja opada brže nego kod muškaraca, kada su u pitanju duže veze.\nHOROR: Kad vidite šta nam rade kafa i alkohol, teško da ćete više ikada probati\nHIT – GURMANSKA DIJETA: Jedete meso koliko god želite, a kilogrami se tope


Dečiji maraton putuje svetom - Sportske vesti - Savremenisport.com\nNaslovna :: Sportske vesti ::\tDečiji maraton putuje svetom\nDečiji maraton putuje svetom\nZvanični sajtovi uglednih atletskih organizacija EA (Evropska atletika) i GRR (German Road Races), na naslovnim stranama, u superlativima su opisali događanja na Smoki Smokić Dečijem maratonu upravo završenom u Beogradu 23.04.2016. godine u Beo zoo vrtu.\nOvi sajtovi su naveli da je Smoki Smokić Dečiji maraton održan u Beogradu posle kvalifikacija u kojima je učestvovalo 16 000 mališana iz beogradskih vrtića. Takođe, autori sajtova navode da je kroz program kvalifikacija za Dečiji maraton u dosadašnje 23 godine prošlo 370 000 mališana.\nOba sajta citiraju reči Siniše Malog, gradonačelnika Beograda koji je bio prisutan na događaju i ocenio da je Dečiji maraton jedan od najlepših i najznačajnijih događaja u Beogradu, da decu predškolskog uzrasta usmerava da se bave sportom što je izuzetno pozivino, jer ih sport uči timskom duhu, da pobeđuju i da gube, da ih sport priprema na pravi način za buduće izazove u životu i da tako postanu zdravi članovi društva. Takođe se navodi da je gradonačelnik izjavio da će Beograd i dalje podržavati ovaj događaj.\nSajtovi EA i GRR posebno pominju značaj ovog projekta i trajno opredeljenje Beogradskog maratona kao organizatora da već treću deceniju organizuje Dečiji maraton.\nEA i GRR citiraju Dejana Nikolića, direktora Beogradskog maratona koji je naveo da je Dečiji maraton podržan od Evropske atletike zbog njegovog značaja i inspirisanja najmlađih da se posvete aktivnom načinu života. Nikolić je takođe naveo da je atletika ponosna kao sport da blisko sarađuje sa Sekretarijatom za obrazovanje i dečiju zaštitu i Ministarstvom omladine i sporta u ovom programu koji deci uzrasta 5 i 6 godina i njihovim roditeljima predstavlja prave vrednosti atletike i sporta.\nU narednim danima se očekuje da će i drugi svetski sajtovi i periodični časopisi objaviti tekstove o Dečijem maratonu.\nDatum: 27.04.2016. Autor: Beogradski maraton


20 Juna, 2020 - Rezidencija\nFudbaleri Crvene zvezde novi su šampioni Srbije! Oni su pobedom nad Proleterom 2:1 proslavili 31. tiltulu na stadionu “Rajko Mitić”. Odmah po završetku duela usledlila je prava fešta na našem najvećem stadionu! Vatromet, zatim pesma Delije i spektakularna dodela pehara začinile su crveno-belo slavlje ove večeri na “Marakani”. Trofej je podigao kapiten Crvene zvezde Milan […]\nU toku je meč poslednjeg 30. kola Superlige Srbije između Crvene zvezde i Proletera na stadionu “Rajko Mitić”. Sredinom drugog poluvremena “Delije” su istakle žestok transprent upućen predsedniku Crne Gore Milu Đukanoviću! Naime, navijači Crvene zvezde su podigli transparent na kom je napisan jedan deo kletve Svetog Vasilija Ostroškog iz 1665. godine, upućenoj onima koji […]\nDruže… Lebron Džejms odgovorio Novaku na Twitter-u\nZvezda Los Anđeles Lejkersa Lebron Džejms, odgovorio je Novaku Đokoviću putem svog Tvitera. Đoković je trenutno u Zadru, gde nastupa na Adrija turu, koji i organizuje, i pre svega dobro se provodi. Srpski teniser je pokazao da poseduje zavidne košarkaške sposobnosti, a zbog toga je rešio i da “izazove” Džejmsa. – Ha! Rekao bih da […]\nCrnogorci izlaze na birališta 30. avgusta!\nPredsednik Crne Gore Milo Đukanović raspisao je parlamentarne i lokalne izbore za 30. avgust. “Predsednik Crne Gore Milo Đukanović nakon sto je 16. juna 2020. godine održao konsultacije sa predstavnicima parlamentarnih partija i koalicija, koji su se odazvali njegovom pozivu, povodom određivanja datuma za održavanje parlamentarnih izbora, danas je shodno svojim nadležnostima i rokovima propisanim […]\nU Srbiji je u protekla 24 sata na korona virus testirana 4.211 osoba, od kojih je 94 pozitivno, a jedno lice je preminulo. U Srbiji su trenutno aktivna 654 slučaja, a na respiratorima je 18 pacijenata. Od početka epidemije u Srbiji je preminulo 260 ljudi. Do sada su testirane 336.553 osobe koje su zadovoljavale kriterijum […]\nSrđan Đoković: Novaka sam terao da jede meso!\nTerao sam Novaka da jede meso do njegove 24. godine, a onda je on preuzeo brigu o sebi i prešao na drugačiju ishranu, kaže otac prvog tenisera sveta Srđan Đoković (59). Najbolji srpski sportista je već pet godina vegan, što znači da ne jede meso, ribu, niti bilo šta što sadrži mlečne proizvode i jaja, […]


Crveno meso, saveznik mladolikog izgleda - Glas Srpske\nGS 26.11.2021 16:04\nNjihovi nalazi mogu da pomognu i da ubrzaju razvoj lijekova koji će pomoći u liječenju različitih bolesti povezanih sa starenjem, uključujući srčane bolesti i demenciju.\nTim stručnjaka nije otkrio optimalnu količinu gvožđa koju bi trebalo da dobijemo kao deo svakodnevne ishrane\nBrzina kojom nečije tijelo s vremenom opada varira među ljudima i može da pokrene najteže bolesti na svijetu, uključujući srčane bolesti, demenciju i rak. Na osnovu njihove analize, tim je precizirao deset oblasti ljudskih genoma za koje se čini da su povezane sa životnim vijekom, zdravljem i dugovečnošću.\nPored toga, otkrili su i da su dijelovi gena vezani za gvožđe ključni u sve tri mjere starenja koje su analizirali, a analize su sugerisale da su oni koji su uključeni u metabolizam gvožđa povezani sa zdravim i dužim životom. Međutim, gvožđe u krvi može da utiče i na nečiju ishranu, a prekomjerno visoki ili niski nivoi prethodno su povezani sa starosnim stanjima kao što su Parkinsonova bolest, bolest jetre i opadanjem imunog sistema.\nNjihov krajnji cilj je da otkriju kako je starenje regulisano i da pronađu načine za poboljšanje zdravlja tokom starenja. Izrada lijeka koji bi oponašao genetsku kontrolu metabolizma gvožđa mogao bi jednog dana da pomogne u prevazilaženju nekih efekata starenja, ukazao je tim.


Dolazak navijaca Partizana na stadion\nPartizan ovog četvrtka dočekuje Konahs Kej Nomadse u revanšu 2. kola kvalifikacija za Ligu Evrope. U prvom meču u Velsu crno-beli su slavili sa 1:0 golom Aleksandra Šćekića.\nNajvatreniji navijači „parnog valjka” došli su da bodre voljeni tim u meču u kojem izabranici Save Miloševića nemaju prava na grešku. Grla i dlanovi su spremni. Na krilima najvernijih, Partizan će probati da dođe do uspeha.\nA kako je protekao dolazak navijača na stadion u Humskoj, pogledajte u videu koji smo vam pripremili.


Indirektno priznanje cionista o atentatu na Fahrizadea – iribina\nHome/iran/Indirektno priznanje cionista o atentatu na Fahrizadea\n29 Novembra, 2020Last Updated: 29 Novembra, 2020\nSaharTV – Novinar izraelske televizije Kanal 12 je govoreći o detaljima atentata na iranskog nuklearnog fizičara Mohsena Fahrizadea, koji se dogodio u petak, indirektno ukazao da Tel Aviv snosi odgovornost za atentat.\nNovinar je u svom izvještaju podsjetio da je u proteklim godinama ubijeno 10 iranskih naučnika koji su radili na polju nuklearne fizike.\n„Atentat na Mohsena Fahrizadea bio je rezultat praćenja koja su trajala nekoliko godina“ – rekao je cionistički novinar.\nIako je rečeno da Tel Aviv zvanično nije priznao daje odgovoran za napad, Kanal 12 tvrdi da je nedavni susret američkog državnog sekretara Mikea Pompea s izraelskim zvaničnicima mogao stvoriti teren za sprovođenje operacije ubistva istaknutog iranskog naučnika, kojeg nazivaju otac iranske nuklearne tehnologije.\nList Ra’ju-l-Jeum u svojoj analizi piše da je atentat na Fahrizadea morao biti povezan s više od jednom obavještajnom službom, na čijem čelu se nalaze CIA i Mossad, te da je za tu operaciju morala postojati stalna koordinacija i praćenje uz veliko i dugogodišnje iskustvo.


Vujanović na Danu namjenske industrije u Ankari – Biznis.ba\nNaslovnaBiHVujanović na Danu namjenske industrije u Ankari\nVujanović na Danu namjenske industrije u Ankari\nobjavljeno 03. dec 2019. u 16:02\nPredsjednik Savjeta za strane investitore FBiH i federalni ministar trgovine Zlatan Vujanović i direktor Federalne direkcije za namjensku industriju Zlatan Bilanović danas su u Ankari prisustvovali Danu namjenske industrije Republike Turske i Federacije Bosne i Hercegovine.\nVujanović je, uime Vlade FBiH, pozdravio prisutne i domaćina – predsjednika sektora za namjensku industriju Turske Serdara Demirela, te izrazio zahvalnost za izraženo interesovanje i značajan trud koji je uložen u pripremu inicijative za održavanje događaja.\nTakođer, izrazio je zahvalnost visokim predstavnicima Turske na podršci u realizaciji Sporazuma između Vijeća ministara BiH i Vlade Republike Turske o saradnji u oblasti odbrambene industrije, potpisanog u oktobru 2007., na osnovu kojeg je ostvarena dosadašnja saradnja u kojoj je poslovano sa iskazanim zadovoljstvom na obje strane.\nIstaknuto je da se u dosadašnjem periodu saradnja ogledala kroz obostrani plasman proizvoda namjenske industrije, kao i zajedničko učešće i posjete sajmovima naoružanja i vojne opreme u Republici Turskoj i trećim zemljama.\nNa skupu su predstavljene kompanije iz Federacije BiH i iz Republike Turske, nakon čega su održani uspješni bilateralni sastanci. Također, upriličena je posjeta fabrikama namjenske industrije u Turskoj s ciljem intenziviranja postojeće saradnje.\nImajući u vidu razvojne projekte na kojima trenutno rade privredna društva namjenske industrije FBiH, kao i ponovno pokretanje proizvodnje za određene namjenske artikle koje je naša namjenska industrija proizvodila u vremenu prije agresije na našu zemlju, naglašeno je da je neophodna šira saradnja s kompanijama iz Republike Turske.\nIskazana je spremnost i uručen poziv da ovakav naredni susret bude sljedeće godine organizovan u Bosni i Hercegovini i poprimi tradicionalni karakter, saopćeno je iz Federalnog ministarstva trgovine, prenosi Ured Vlade FBiH za odnose s javnošću.


FRA: Ulični protesti u Marseju neprihvatljivo kršenje pravila\nTanjug 22. marta 2021. 11:41\nMARSEJ – Više od 6.000 ljudi, uglavnom bez maske, učestvovalo je tokom vikenda u ilegalnoj uličnoj zabavi u Marseju, na jugu Francuske, što je osuđeno kao neprihvatljivo kršenje pravila u borbi protiv kovid-19.\nOkupljanje ljudi u tom lučkom gradu, koje je britanski list „Gardijan“ opisao kao karnevalskog tipa, privuklo je uglavnom mlade ljude, od kojih su mnogi izrazili frustraciju zbog ograničenja okupljanja i zatvaranja barova i noćnih klubova tokom pandemije.\nMarsej nije među 16 različitih regiona koji su u subotu ušli u novu blokadu, s obzirom da je trenutni broj slučajeva zaraženih koronom niži od nekih drugih žarišta, poput obližnjeg grada Nice ili Pariza.\n„Potpuno je neprihvatljivo da, u trenutku kada svi činimo napore, prilagođavamo se i organizujemo, poštujemo različita pravila u cilju borbe protiv pandemije“, rekla je portparolka francuskog ministarstva unutrašnjih poslova Kamil Šez za radio „Frans info“.\nTokom protesta je devet ljudi uhapšeno, a na desetine su kažnjene, rekla je ona.\nGradonačelnik Marseja Benoa Pajen je rekao da je „ogorčen“ zbog tog događaja, dodajući na Tviteru:\n„Ništa ne opravdava to što podrivamo naše kolektivne napore da sprečimo virus“, napisao je on.\nFrancuska vlada uvela je u subotu ograničeni lokdaun za oko trećinu stanovništva, a sve prodavnice, koje nisu od prioritetnog značaja, zatvorene su, a putovanja zabranjena u tim zonama.\nŠkole su, međutim, otvorene, a ljudima je dozvoljeno da svojevoljno napuštaju svoje domove.


Jačanje prava lezbejki, gej muškaraca, biseksualnih i trans osoba u BiH u skladu s EU standardima | MC_ONLINE\nJačanje prava lezbejki, gej muškaraca, biseksualnih i trans osoba u BiH u skladu s EU standardima\nMediacentar Sarajevo i Sarajevski otvoreni centar (SOC) najavljuju rad na zajedničkom projektu zalaganja i rada na zagovaranju za jačanje ljudskih prava LGBT osoba u BiH.\nU naredne dvije godine, Fondacija Mediacentar Sarajevo i SOC će kroz projekat ''Jačanje prava lezbejki, gej muškaraca, biseksualnih i trans osoba u BiH u skladu s EU standardima'', koji finansira Europska unija, organizovati niz kampanja, okruglih stolova, radionica o pravima LGBT osoba i EU standardima.\nGovor mržnje, zločini iz mržnje, te narušavanje slobode govora i okupljanja, su najizraženiji problemi sa kojima se LGBT zajednica suočava. Diskriminacija i atmosfera netrpeljivosti koja je stalno pristuna, dodatno otežava težak socijalni i ekonomski položaj LGBT osoba u BiH, koji većina dijeli sa ostalim građanima/kama BiH.\nEuropska unija je finansirala projekat ''Jačanje prava lezbejki, gej muškaraca, biseksualnih i trans osoba u BiH u skladu s EU standardnima'' kroz Evropski instrument za demokratiju i ljudska prava (EIDHR) za 2013. SOC i Fondacija Mediacentar će kroz ovaj projekat raditi na rješavanju mnogih pitanja sa ciljem da doprinesu poboljšanju ljudskih prava LGBT osoba u BiH.


16. maj/svibanj, 2007.\nSkupština Srbije izabrala je sinoć novu Vladu, na čijem čelu je dosadašnji premijer Vojislav Koštunica.\nZa vladu, koju čine ministri iz Demokratske stranke, koalicije Demokratske stranke Srbije i Nove Srbije i stranke G 17 plus, glasala su 133 poslanika. Protiv je glasalo 106, uzdržana su bila tri poslanika, dok dva nisu glasala.\nPremijer Koštunica je u kraćoj verziji ekspozea koji je izneo kao mandatar odredio je pet prioriteta vlade: Kosovo, evropske integracije, saradnju sa Haškim tribunalom, socijalnu i ekonomsku politiku i borbu protiv kriminala i korupcije.\nVlada je izabrana 30 minuta pre ponoći kada je isticao ustavni rok. Opozicione stranke su se uzdržale od opstrukcije kako bi omogućile izbor vlade.\nRasprava o izboru vlade bila je prekinuta na pola sata na zahtev radikala i socijalista zbog vesti da vojna policija pretresa jedan beogradski vojni hotel tragajući za haškim beguncem Ratkom Mladićem.


"Putevi Srbije", koji od prošle godine traže nove cenovnike, još nemaju kalkulaciju. Zvanični iznosi znaće se onog momenta kada počne njihova primena. Jednostavna računica, međutim, kaže da će vožnja od Beograda do Niša, umesto 800, koštati najmanje 896 dinara, bez zaokruživanja.\nTuristi koji krenu južnije, do Preševa, ovom iznosu treba da dodaju 605 dinara, 65 više nego sada. Ukoliko na more kreću iz Subotice, već do Beograda će platiti oko 627 dinara.\n- Ministarstvo građevinarstva, saobraćaja i infrastrukture je podnelo inicijativu kojom se predlaže povećanje visine naknade za putarinu javnog puta u visini od 12 odsto, imajući u vidu da je trenutna visina putarine znatno niža od realne vrednosti i da bi trebalo da dostigne visinu koja bi pokrivala realne troškove povezane sa troškovima izgradnje i troškovima poslovanja, održavanja i razvojem mreže puteva u Republici Srbiji - stoji u obrazloženju.\n- Procena je da će predloženim povećanjem u 2019. godini, prihod od naplate putarine biti veći za 1,9 milijardi dinara, odnosno da će ukupan prihod iznositi 27,6 milijardi dinara.


Rad Turističke organizacije opštine Lajkovac prilagođen epidemiološkim uslovima - GEM info\nLajkovac Turizam Vesti\nRad Turističke organizacije opštine Lajkovac prilagođen epidemiološkim uslovima\n27. februara 2021. Redakcija 0 Comments Lajkovac, Turistička organizacija\nNa nedavno održanoj trinaestoj sednici Veća opštine Lajkovac, podnet je, između ostalog, i Izveštaj o radu Turističke organizacije Lajkovac za 2020. godinu. Direktor lajkovačke Turističke organizacije Milutin Ranković kaže da je i pored svih problema koje je donela pandemija koronavirusa, bilo aktivnosti. Okupljanja je bilo manje, ali su mnoge manifestacije ipak opstale. Tradicionalni Sajam turizma u Beogradu je održan polovinom februara 2020. godine sa velikim brojem izlagača, među kojima je bila i opština Lajkovac. Čuveni Majski susreti su prošle godine sprovedeni onlajn, pa su dobili i međunarodni karakter, rekao je za Gem Milutin Ranković.\nUprkos pandemiji koronavirusa koja je obeležila čitavu prethodnu godinu, rad Turističke organizacije opštine Lajkovac prošao je radno, koliko je to dozvoljavala epidemijska situacija i mere Kriznog štaba.\nIako je bilo manje skupova, mnoge manifestacije su organizovane onlajn, među kojima su i Majski susreti, koji su tako postali međunarodna manifestacija. Turistička organizacija opštine Lajkovac tokom prošle godine izdala je i dve brošure, Miraz od Ušura i Narodne nošnje srednje Kolubare, podsetio je direktor Turističke organizacije Milutin Ranković.\nVeliki su planovi i za ovu godinu, kada je u pitanju rad Turističke organizacije opštine Lajkovac. Ipak, u znatnoj meri, mnoga dešavanja će zavisiti od epidemiološke situacije u našoj zemlji. Zahvaljujući razvoju tehnologije, mnoge manifestacije koje imaju za cilj očuvanje bogate turističko kulturne riznice opštine Lajkovac će i u doba koronavirusa nastaviti da žive i pronći put do ljudi, makar i onlajn.\nShare the post "Rad Turističke organizacije opštine Lajkovac prilagođen epidemiološkim uslovima"\n← Nagrade lajkovačkih osnovaca na festivalu karikature i stripa\nOtvoren konkurs 33. Međunarodnog festivala humora za decu →


Dnevni boravak za decu i mlade sa smetnjama u razvoju Užice | servisipodrske.info\nDnevni boravak za decu i mlade sa smetnjama u razvoju Užice\nNaziv organizacije/institucije: Dnevni boravak za decu i mlade sa smetnjama u razvoju Užice\nAdresa: Nemanjina 52\nKontakt telefon: 031/513-666\nE-mail adresa: dnevniboravakue@gmail.com\nUnapredjenje kvaliteta života dece i mladih sa smetnjama u razvoju, njihovih porodica, kao i senzibilisanje zajednice za razumevanje, prihvatanje, vrednovanje i stvaranje jednake šanse za sve građane u gradu.\nVrsta usluge podrške za osobe sa invaliditetom: Dnevni boravak za decu i mlade sa smetnjama u razvoju\nKorisnici: Direktni korisnici su deca i mladi uzrasta do 30 godina, sa različitim razvojnim smetnjama i višestrukom ometenosti.\nAktivnosti: Dnevni boravak omogućava korisnicima : ishranu, brigu o higijeni, zdravstvenu zaštitu za vreme trajanja boravka, edukativni rad, osposobljavanje za rad i radne aktivnosti, kao i za sticanje osnovnih životnih navika i praktičnih veština. Takođe, organizuje kulturno-zabavne i sportsko-rekreativne aktivnosti u skladu sa sposobnostima, sklonostima i ispoljenom interesovanju korisnika. U okviru ove usluge realizuje se radioničarski rad i individualni rad u skladu sa individualnim planom usluge\nRadno vreme: Svim radnim danima od 8 do 14 časova.\nKako doći do servisa/usluge: Na osnovu potrebe i želje roditelja podnosi se zahtev Centru za socijalni rad u vezi prijema deteta u Dnevni boravak. CSZR na osnovu podnete dokumentacije koju roditelj prilaže, konstatuje potrebu porodice za ovakvom uslugom. Potom CSZR upućuje predlog za prijem deteta stručnom timu u Domu Petar Radovanović. Na osnovu prethodno utvrđenih kriterijuma\nza prijem korisnika, vrši se procena o uključivanju deteta u Dnevni\nboravak. Ukoliko je kapacitet usluge popunjen, korisnik je na listi čekanja.\nCena servisa/usluge i učešće korisnika u ceni usluge: Korisnici ne participiraju uslugu, ali je predviđena za 2014.godinu.\nKako servis/usluga doprinosi poboljšanju kvaliteta života korisnika: Usluga obezbeđuje razvijanje veština svakodnevnog života i staranja o sebi. Razvijanje veština socijalne komunikacije i međuljudskih odnosa. Razvijanje odgovornosti i navika vezanih za obrazovanje i život u zajednici.\nNa koji način je servis/usluga organizovan/a?: Institucionalizovan (lokalna samouprava donela odluku o finansiranju).


Miran protest naoružanih aktivista i članova militantnih grupa u Ričmondu\nNaoružani pripadnik militantne grupe ispred državne skupštine u Virdžiniji\nU glavnom gradu Virdžinije, Ričmondu, protestovalo je oko 18 hiljada zagovornika slobodnog nošenja oružja i pripadnika militantnih grupa zbog novih propisa o naoružanju koje je donela demokratska vlast u toj državi. Iako su mnogi od demonstranata bili naoružani, policija je saopštila da je protest protekao mirno, prenosi Rojters.\nDemonstranti su uzvikivali "SAD!" i pohvale predsedniku Donaldu Trampu, dok su stajali naoružani uz ogradu oko skupštine Virdžinije. Policija je saopštila da su se mirno razišli oko 1 sat popodne po lokalnom vremenu i da do tada niko nije uhapšen.\nZbog rizika od nasilja, guverner Virdžinije Ralf Nortam proglasio je vanredno stanje na području gdje se održava protest, što znači da je na tom potezu oružje zabranjeno, ali je u ostatku grada i države dozvoljeno.\nOrganizator skupa je Građanska liga za odbranu Virdžinije čije će pristalice protestovati u zgradi skuštine. Ranije su saopštili da blisko sarađuju sa policijom i žele miran protest, ali su istovremeno pozvali i hiljade ljudi iz cijele države da dođu i brane svoja prava na slobodno nošenje oružja. Lider te organizacije Filip Van Kliv na Tviteru je jutros objavio fotografiju da se ispred skupštine okupio veliki broj ljudi.\n"Ovo je vjerovatno najveća gomila ljudi koju sam ikad vidjela", rekla je Tami Li, ekstremno desničarska aktivistkinja iz Oklahome.\nLider militantne organizacije iz Pensilvanije Kristijan Jingling upozorio je da "tamo gdje dolazi između 50 i 100 hiljada ljudi postoji ogroman potencijal da nešto krene po zlu".\nNaoružani pripadnici militantnih grupa na skupu u Ričmondu\nTeri Horn, koji je na protest došao iz Teksasa, sa puškom i pištoljem, rekao je za Reuters da se plaši da će nova vlast građanima uskratiti pravo da nose oružje koje im daje Drugi amandman američkog ustava.\n"Ako ovo ne spriječimo, preliće se na druge države. Doći će da nam uzmu oružje ako ih ne spriječimo ovdje u Virdžiniji", kaže Horn.\nStrah od nasilja pred protest zbog oružja u Virdžiniji


Više od 200 miliona Evropljana je glasalo i donelo odluku, a šta ona znači za Srbiju? | Telegraf - Najnovije vesti\n27. maj 2019 | 13:50\nU proteklom periodu, zbog više faktora, ti pregovori, odnosno otvaranje poglavlja je u mnogome usporilo. Kakva sudbina čega proces pristupanja naše države evropskoj porodici naroda posle tek okončanih izbora za EP?\nU protekla četiri dana državljani članica Evropske unije imali su priliku da glasaju na izborima za novi, deveti saziv Evropskog parlamenta. Zajedno sa Savetom Evropske unije, EP čini dvodomnu zakonodavnu granu institucija Unije i opisan je kao jedno od najmoćnijih zakonodavnih tela na svetu. Iako se čini da proces pristupanja Srbije EU traje čitavu večnost, pregovori zvaničnog Beograda i EU formalno su počeli januara 2014. godine. U proteklom periodu, zbog više faktora, ti pregovori, odnosno otvaranje poglavlja je u mnogome usporilo. Kakva sudbina čega proces pristupanja naše države evropskoj porodici naroda posle tek okončanih izbora za EP?\nNa izborima za Evropski parlament predizborne prognoze uglavnom su se obistinile – proevropske partije imaće skoro 500 od 751 poslaničkog mesta.\nKonzervativni blok oličen u Evropskoj narodnoj partiji i progresivna Socijaldemokratska alijansa zadržaće najveću reprezentativnost u Evropskom parlamentu. One su izgubile određen broj mandata u odnosu na dosadašnji saziv, dok su, sa druge strane, veći broj mandata dobile stranke Zelenih i liberaldemokrata, ali i ekstremne desnice.\n- Gubitak većine koju su četiri decenije u Evropskom parlamentu držali tradicionalni desni i levi centar, zakomplikovaće ionako složeni proces odlučivanja u EU, ali se ne očekuju dramatične promene u evropskoj politici, pošto su, uprkos jačanju populističke desnice, komotnu većinu zadržale proevropske partije - prenosi Radio slobodna Evropa (RSE) ocene svetskih medija.\nPartije koje podržavaju EU, prema prvim zvaničnim projekcijama, zadržale su većinu u Evropskom parlamentu, dok su evroskeptici osvojili menje nego što se očekivalo, ukazuje Volstrit džurnal, ističući da će desni i levi centar koji su decenijama dominirali evropskom politikom sada morati da se oslone na liberale u centru.\nKako navodi Politiko, haotični rezultati teško da će doneti jasnu situaciju u predstojećim pregovorima za najviša mesta u EU, među kojima su šef Evropske komisije, predsednik Evropskog saveta, predsedavajući parlamenta, kao i visoki predstavnik za spoljnu politiku, što je pozicija koja je veoma značajna za Srbiju, s obzirom na to da je upravo to funkcioner koji moderira dijalog između Beograda i Prištine.\nMogerini - dosadašnja šefica evropske diplomatije - Foto: European Union\nPODELA I NAZIV FUNKCIJA BIĆE JASAN SIGNAL\nPored toga, značajan signal državama kandidatima za članstvo biće i da li će u novom sazivu Evropske komisije biti predviđena pozicija komesara za proširenje, što je u prethodnom sazivu nije bio slučaj. Naime, čest gost Beograda i regiona Johanes Han nije bio komesar za proširenje, već za dobrosusedsku politiku i proširenje.\n- Ne verujem da će ovi izbori nešti bitno promeniti u smislu da se ponovo vrati samo komesar za proširenje, odnosno da se proširenje vrati na onaj novo unutar EU koji je imalo kada su ušle Poljska, Češka, Mađarska, tada je to bio top prioritet, sada nije - rekao je Mihailo Crnobrnja, predsednik Evropskog pokreta u Srbiji za RTS.\nDodaje da proširenje neće biti sigurno među prva tri prioriteta novog saziva.\n- Evropski parlament u EU nema tako značajnu funkciju da odatle potiče inicijativa, inicijativa uglavnom potiče iz Evropske komisije. EK je najvažniji organ EU kada je reč o vladanju onim što je opipljivo i što je materijalno - objasnio je Crnobrnja.\n- Mislim da će njihov prioritet broj jedan biti restruktuiranje Evropske unije, odnosno redizajniranje i jačanje EU. Jer EU je napredovala preko 60 godina na principu da se pojedine stvari iz zemalja polako prenose na nadnacionalni nivo - ukazao je Crnobrnja.\nCrnobrnja - Foto: Tanjug/Sava Radovanović\n"OVO NIJE LOŠA VEST ZA NAS"\nMinistar evropskih integracija Jadranka Joksimović poručila je da su preliminarni rezultati izbora za Evropski parlament pozitivni za politiku proširenja i istakla da očekuje da i 2019. bude godina solidnog tempa za Srbiju na putu ka EU.\n- Mislim da rezultati pokazuju da je i za građane EU Evropa još u modi i da EU nije doživela zaborav svojih građana, već da su oni vrlo zainteresovani i agilni, iako su se različite zemlje bavile različim temama u predizbornoj kampanji - rekla je Joksimović na Evropskoj izbornoj noći, u organizaciji Delegacije EU u Srbiji i portala European Western Balkans.\nNavodeći da sledi kombinatorika u EP kad je reč o koaliciji, Joksimović je navela da je očigledno da su proevropske snage odnele pobedu, što nije loša vest za zajedničku politiku proširenja, uz sve razlike koje postoje među političkim grupama u parlamentu.\n- Očekujem da politika proširenja neće pasti u zaborav, već da će novi saziv evropskih insittuicja ponovo razmatrati zajedničku politiku proširenja kao svoju mogućnsot za obnavljanje liderskih kapaciteta EU - istakla je Joksimović.\nTo bi značilo da stabilnost, prosperitet i bezbednost, mirovni projekat EU, i dalje putem aktivne integracije može da bude preneseno i na druge, koji su van EU.\n- Ovo danas nije loša vest za nas, ni za proširenje - istakla je Joksimović.\nFabrici i Joksimović - RADE PRELIC\nKako kaže, rezultati izbora, uz sve kombinatorike koje će kreirati konsutlaciju u EU institucijama, nisu loša vest.\n- Najbolji scenario za Srbiju, što se tiče izbora za Evropski parlament, jeste da Evropa ostane otvorena po pitanju politike migracija, investicija i trgovine, kao i proširenja - izjavio je sinoć šef delegacije Evropske unije u Srbiji Sem Fabrici.\nEU NIJE CILJ NEGO SREDSTVO\nNa pitanje šta Srbija treba da radi narednih pet godina, Crnobrnja kaže da godinama govori to da Evropska unija nije cilj, nego sredstvo.\n- Mi moramo da modernizujemo našu državu, pa onda da uđemo u EU. Naš posao jeste bez obzira da li ćemo biti primljeni u EU 2022. godine, 2025, 2028. ili 2030. koramo da radimo na tome da naša država bude po nekoj strukturi ekonomskoj, političkoj, socijalnoj nalik većini zemalja EU - istakao je Crnobrnja.\n- Ja duboko verujem da mi ne smemo da odstupimo od evropske agende, od pristupanja Evropskoj uniji, jer to je put koji nas popravlja. Ulazak u EU će nam doneti i neka dodatna finansijska sredstva, to je sasvim sigurno i to nije za bacanje i nije za zanemarivanje, ali suština je promena društva - zaključio je Crnobrnja.\nIZVEŠTAJ O NAPRETKU 29. MAJA\nA gde je Srbija na putu ka EU, čućemo 29. maja. Tada će još uvek aktuelni evropski komesar za proširenje Johanes Han predstaviti izveštaje o napretku za zemlje Zapadnog Balkana na sednici Spoljnopolitičkog odbora (AFET) Evropskog parlamenta.\nHan je sredinom maja, u intervjuu za Radio Slobodna Evropa, najavio da će Evropska komisija prilikom objavljivanja godišnjih izveštaja o napretku zemalja koje su u procesu proširenja, 29. maja preporučiti otvaranje pristupnih pregovora o punopravnom članstvu sa Albanijom i Severnom Makedonijom.\nIzveštaji o napretku koji će biti objavljeni 29. maja, poslednji su godišnji izveštaji za Zapadni Balkan u mandatu ove Evropske komisije i Johannesa Hana kao komesara za proširenje EU.\nTagovi: Delegacija EU, Delegacija Evropske Unije, EU, Evropska unija, Evropski parlament, Evropski parlament, Jadranka Joksimović, Mihailo Crnobrnja, Sem Fabrici\nOdin 27.05.2019 15:12\nNikome ništa ne znači, jer je taj savet farsa za lakoverne.Zna se ko kroji sudbinu Evrope i primiče se granici Rusije.


Proljetne poplave ponovo prijete BiH: U martu svaki drugi dan kiša - mojusk.ba\nMogućnost proljetnih poplava na Balkanu koje su najavile neke svjetske meteorološke stanice, domaći stručnjaci u oblasti klimatologije ne isključuju i pripisuju ih klimatskim promjenama koje uzimaju maha.\n“Činjenica je da će po izvještajima Evropskog meteorološkog centra, ali i po našim, u martu biti mnogo kiše. Trenutne prognoze kažu da bi padavine trebalo da budu svaki drugi dan. Mrazeva neće biti, osim osmog i devetog marta, kada bi moglo biti i malo snijega”, kazao je juče Nebojša Kuštrinović, meteorolog i član Komiteta za klimatske promjene BiH, pišu Nezavisne novine.\nKuštrinović kaže da, iako je mart poznat kao “suh” mjesec, ovogodišnji neće biti zbog velikog nevremena koje je na sjeveru starog kontinenta i koje će svojom cirkulacijom u naše krajeve “gurnuti” nestabilnu masu.\nZbog toga će, kaže, Civilna zaštita morati da bude obazrivija u narednom periodu i sa velikom budnošću treba da pazi na situaciju, dok iz Civilne zaštite odgovaraju da su spremniji nego što su bili u maju 2014. godine, kada su BiH zahvatile katastrofalne poplave.\nPrema Kuštrinovićevim riječima, količina padavina će biti između 50 do 100 litara po metru kvadratnom.\n“Mi situaciju pratimo redovno, pravimo svoje izvještaje, a svakih 15 dana ih dobijamo i od Svjetske meteorološke organizacije, to jest njihovih evropskih sjedišta”, govori on.\nGoran Trbić, dekan Prirodno-matematičnog fakulteta u Banjoj Luci i član ekspertskog tima koji ispred BiH učestvuje na svim svjetskim događajima u oblasti klimatskih promjena, kazao je kako na svim netipičnim pojavama možemo “zahvaliti” narušenoj klimi.\n“Zato je važno da shvatimo da je energetska efikasnost čiji se dan obilježava svakog 2. marta u veoma bliskoj vezi sa klimatskim promjenama. Tako da je potrebna racionalna upotreba resursa i veća koncentracija na obnovljive izvore energije, jer sve je povezano kao karike u lancu”, rekao je Trbić.\nOn kaže da, pored obilnih kiša, klimatski modeli u čijim izradama i on učestvuje, upozoravaju da BiH u budućnosti očekuje više dana sa sve jačim vjetrom, formiranje malih tornada, popularno zvanih trube ili pijavice, kao i velikih količina grada.\n“Što se tiče pojave velikih tornada, to je mala mogućnost, prije svega zbog konfiguracije terena koja je kod nas drugačija od, recimo, američkog kontinenta, gdje je ta pojava veoma česta”, dodaje Trbić.\nMajske poplave iz 2014, koje su stručnjaci nazvali stogodišnjom katastrofom, unazadile su u BiH privredu, ekonomiju, prouzrokovale više od dvije milijarde štete, a što je najtragičnije, bilo je žrtava.\nU ćuzu ispod radara


Kultura Archives - Page 29 of 57 - YU eco radio i Televizija\nnedelja , 26 maj 2019\nNaslovna / Kultura (stranica 29)\nSutra ,,Veče kamerne muzike“\nfebruar 5, 2018\tKultura 0\nPovodom 150 godina postojanja Muzičke škole sutra će sa početkom u 19 časova biti održano Veče kamerne muzike. Na koncertu će nastupiti učenici i profesori subotičke Muzičke škole, a gosti koncerta biće predstavnici Muzičke škole ,,Davorin Jenko“ iz Beograda i …\nZavršeni treći Dečji svetosavski dani\nfebruar 2, 2018\tKultura 0\nU Dečijem pozorištu, bogatim kulturno-umetničkim programom, sinoć su zatvoreni treći Dečji svetosavski dani. Ova manifestacija trajala je pet dana, a ove godine učešće je uzelo 15 škola. U trećim Svetosavskim dečjim danima učestvovalo je oko 500 učenika, a ukupno su …\nU pozorištu ,,Deže Kostolanji“ u ponedeljak predstava ,,Ljubavnice“\nU pozorištu ,,Deže Kostolanji“ u ponedeljak sa početkom u 19: 30 časova biće izvedena predstava pod nazivom ,,Ljubavnice“, rediteljke Anđelke Nikolić. Iz pozorišta poručuju da je to muzička predstava o ljubavi, feminizmu i osećanjima koja pokreću savremenog čoveka. Cena ulaznice …\nDanas počelo deseto jubilarno izdanje kviza „Čitam i skitam“\nfebruar 1, 2018\tKultura, Uncategorized 0\nDeseto, jubilarno izdanje kviza Gradske biblioteke Subotica pod nazivom „Čitam i skitam“ počelo je danas i trajaće do 31.marta. Ovim kvizom Gradska biblioteka želi da podstakne decu na čitanje.\nRomani kriminalističke i trilerske tematike najčitaniji i u 2017. godini\njanuar 31, 2018\tKultura 0\nI prethodne godine građani su najviše čitali kriminalističe romane i trilete, kao i „laganiju“ literaturu, poručuju iz Gradske biblioteke. Najčitaniji pisci kriminalističkih romana i trilera prethodne godine bili su Nesbe, Li Čajld, Paterson i Kepler, a kada su u pitanju …\nTribina „Primena fotografske etike i medijskih zakona u praksi“ sutra na Otvorenom univerzitetu\nTribinia „Primena fotografske etike i medijskih zakona u praksi“ biće održana sutra od 17 časova na Otvorenom univerzitetu u Subotici. Organizator tribine je Centar za razvoj fotografije iz Beograda. Stručnjaci iz oblasti medija, fotografije i prava predstaviće izazove sa kojima …\nPrvog februara u Art bioskopu ,,Aleksandar Lifka“ projekcija animiranog filma\njanuar 30, 2018\tKultura 0\nPrvog februara sa početkom od 17 časova u Art bioskopu ,,Aleksandar Lifka“ biće premijerno prikazana projekcija animiranog filma za decu i odrasle pod nazivom: ,, Mali veseljak: Brod spasilac“. Tokom februara u ovom bioskopu sugrađanima će biti ponuđen bogat program, …\nSutra premijera predstave za decu na mađarskom jeziku ,,Avanture sa Karlssonom,,\nSutra sa početkom u 18 časova u Dečijem pozorištu premireno će biti izedena predstava na mađarskom jeziku „Karlsson Kalandjai “(Avanture sa Karlsonom), po motivima Astrid Lindgren u režiji Veselina Bojdeva. Iz pozorišta poručuju da je predstava vesela, puna avanture i …\nHumanitarni koncert za Animine njuškavce u sredu\njanuar 29, 2018\tKultura 0\nHumanitarni koncert za Animine njuškavce biće održan u sredu u 19:30 časova u Velikoj većnici Gradske kuće. Kako bi svojim primerom doprineli i pomogli radu društva za zaštitu životinja pred subotičkom publikom nastupiće muzički umetnici: Gabor Bunford, Goran Evetović, Miroslav …\nStranica 29 of 57« Početak...1020«2728293031\t»\t4050...Kraj »


Šta ako izostaje upotreba gesta i neverbalne komunikacije na uzrastu od godinu i po dana? - Logopedi Avramović\nU proteklom periodu dosta smo se bavile razvojem gesta i neverbalne komunikacije. Prethodni članci i video snimci su imali za cilj da ukažu na značaj neverbalne komunikacije i daju informacije o urednom razvoju. Naše dugogodišnje iskustvo pokazuje da su ovo situacije koje roditeljima mogu da promaknu ili kada uoče da dete ima ovu vrstu teškoće i kašnjenje u razvoju ne umeju tačno da je definišu niti znaju kome treba da se obrate.\nJoš jednom ćemo ponoviti da je neverbalna komunikacija neophodan preduslov za razvoj govora, a govor je kasnije osnovni instrument putem kojeg dete stiče znanja, ispoljava naučeno, pravi socijalne odnose i dobija informacije koje su neophodne za emotivno sazrevanje. Ne bi bilo preterano ako kažemo da od toga kao dete neverbalno komunicira na uzrastu oko godinu dana može zavisiti koji će nivo obrazovanja dostići, koliko će biti uspešno u poslu i kako će vrednovati sebe. Sve ovo su razlozi zbog kojih treba da obratite pažnju na razvoj gesta i neverbalne komunikacije.\nPodsticanje neverbalne komunikacije svaki roditelj radi intuitivno. Još naše bake su znale da kod dece treba podsticati pokazni gest te su otuda igre ,,Gde je pametna glava?“ i ,,Gde zeka pije vodu?“ vrlo smislene i korisne na ovom uzrastu. U situacijama kada razvoj ne ide glatko, roditelju nisu dovoljni intuicija i posvećenost, pa bi im dobro došla podrška i savet stručnjaka koji ima specifična znanja iz ove oblasti.\nLogoped koji se bavi stimulacijom ranog razvoja će vas posavetovati i dati vam praktična i konkretna uputstva kako da pomognete detetu da prevaziđe teškoću na koju je naišlo. Ne dozvolite da vam ove ,,sitnice“ promaknu, jer one mogu biti indikatori razvojnih problema, pervazivne patologije i jezičkog kašnjenja. Neupotreba gesta i oskudna neverbalna komunikacija na uzrastu oko godinu i po dana ukazuje na povećan rizik od nastanka ozbiljnih razvojnih problema i zahteva povećanu pažnju i adekvatnu intervenciju. Ako u pravo vreme odreagujete na pravi način vaše dete će prevazići teškoću i nastaviti potpuno uredan razvoj bez ikakvog opterećenja.\nlogoped beogradlogoped mladenovacrazvoj detetateškoće u razvojupodsticanje razvoja


Makedonija blokirala uvoz robe sa Kosova\nMakedonija blokirala uvoz robe sa Kosova\nSvaku građanin Kosova da bi ušao u Makedoniju mora da plati dva evra, za automobil mora da plati pet, a autobuse i transportere po 10 evra.\nOvakva odluka za sada nije napravila veće pometnje u saobracaju na graničnom prelazu General Janković, osim što su građani koji dolaze sa teritorije Kosova nezadovoljni i tvrde da im ništa nije jasno.\n„Čekali smo jedan sat, platili po dva evra po čoveku. Ne znamo šta se dešava“, izjavio je jedan od građana na prelazu.\n„I ja sam platio dva evra po čoveku, to je verovatno problem što se ovako čeka“, dodao je drugi.\nKosovo je pre tri dana bez ikakve najave uvelo jednostranu zabranu uvoza makedonskih proizvoda.\nKosovo se odlučilo na ovakav korak nakon što je Makedonija saopštila da ukida uslovljeni uvoz brašna iz Srbije. Statistika govori da Makedonija iz Srbije uvozi 90 odsto ukupne količine brasna, dok Kosovo učestvuje u uvozu sa manje od 2 odsto.\nMakedonski premijer Nikola Gruevski pre dva dana je izjavio da se kroz razgovore teži normalizaciji odnosa jer je Kosovo jedino ovako reagovalo na makedonsku zabranu uvoza, od svih članica CEFTE.\n„Mera zabrane nije samo za Kosovo. Ona je uvedena ne da bi nekome napravila štetu, već da bi se omogućila stabilizacija domaćeg tržišta. Kada se ono stabilizuje, biće ukinuta“, izjavio je Gruevski.\nPoznavaci tržišta u Makedoniji objašnjavaju da je odluka Kosova suprotna ekonomskim pravilima, zato što Kosovo i Makedonija imaju trgovsku razmenu od oko 421 miliona evra godišnje, od kojih 392 otpada na izvoz iz Makedonije, a ostatak na uvoz iz Kosova.\nAnalitičari u Makedoniji smatraju da je odluka Kosova povezana sa predstojećim izborima u pokrajini i da političari pokušavaju na svaki način da obezbede podršku građana.


Pokrenuta Platforma za klimatsku pravdu - MediaSfera\nPokrenuta Platforma za klimatsku pravdu\nNa upravo održanoj, drugoj od četiri planirane konsultacije „Ona govori“ pod krovnim nazivom Budućnost jednakosti, u organizaciji Ženske platforme za razvoj Srbije u saradnji sa UN Women, u okviru projekta „Ključni koraci ka rodnoj ravnopravnosti“, koji finansira Evropska Unija, feministkinje i feministi, aktivistkinje i aktivisti Zapadnog Balkana i Turske pokrenuli su inicijativu za udruživanjem i osnivanjem Platforme za klimatsku pravdu.\nZa zapadni Balkan i Tursku koje se kako je na konsultaciji zaključeno nalaze u jednako kritičnoj situaciji po ovom pitanju, pokretanje zajedničke platforme znači borbu udruženim snagama za budući simultani razvoj i boljitak opšte situacije.\n„Regionu je potreban novi diskurs“, naglasila je Ilajda Eskitaščolu (İlayda Eskitaşçıoğlu), advokatica za ljudska prava iz Turske i članica Globalne radne grupe za mlade Peking +25. „To pre svega znači vršenje pritiska na donosioce odluka, zatim javno i jasno širenje informacija i činjenica o situaciji u regionu, postavljanje novih kriterijuma i motivisanje ljudi da počnu da menjaju svoje navike“, rekla je ona. Eskitaščolu je takođe jedna od glavnih organizatorki „She Talks“ (Ona govori) konsultacija.\nKlimatska pravda povezuje uticaj klimatskih promena na životnu sredinu sa socijalnom pravdom i ljudskim pravima. Takođe ispituje i istorijske odgovornosti za klimatske promene. Povezanost klimatske pravde i rodne ravnopravnosti jasna je širom sveta, ali se često previđa, istakle su učesnice i učesnici konsultacija.\nŽene su nesrazmerno pogođene klimatskim promenama a imaju manje mogućnosti da se obrazuju o pitanjima životne sredine. Čak i ako su u potpunosti informisane, često su izostavljene iz procesa donošenja odluka koje bi štitile njihove interese, jer rukovodeće položaje uglavnom i dalje zauzimaju muškarci. Jedan od zaključaka proizašao iz konsultacija bila je potreba da se radi na ženskoj solidarnosti, kako bi se rešio problem pretežno muških perspektiva i politika koje sprečavaju i usporavaju delovanje na klimatske promene.\nUčesnice i učesnici podvukli su da je zaštita vode, vazduha i šuma jednako važna kao i zaštita ženskih prava. Povučene su paralele između mehanizama nasilja nad ženama i nasilja nad prirodom kao posledica eksploatacije od strane drugih. Aktivistkinje i aktivisti pozvali su na dalju dekonstrukciju nasilnih obrazaca na zapadnom Balkanu i u Turskoj, kako bi region mogao imati budućnost kakvu građani žele. Stavovi prema prirodnim i društvenim resursima stvar su osnovne pravde, a rodna ravnopravnost u regionu biće moguća samo udruživanjem snaga sa ekološkim pokretom.\nNova Platforma imaće za cilj da se pozabavi klimatskom pravdom i omogući mladim ženama i muškarcima širom zapadnog Balkana i Turske da dovedu do stvarnih promena, posebno jer se klimatske promene uglavnom odnose na njihovu stvarnost i budućnost.\nProtesti se pogrešno shvataju\nTrenutno je protest još uvek jedini i najvidljiviji način da mladi izraze svoje neslaganje u regionu. Ali, protesti se i dalje pogrešno shvataju, a bezbednost i sigurnost aktivistkinja i aktivista na zapadnom Balkanu i u Turskoj takođe nisu zagarantovane kao što bi trebalo da budu. Učesnice i učesnici konsultacija primetili su da se ovi nagomilani problemi mogu rešiti samo istovremenim radom na više nivoa. To uključuje rad u lokalnim zajednicama, podizanje svesti o vrednostima malih promena i ličnih akcija, a takođe i pokretanje pitanja o klimatskoj pravdi u celom obrazovnom sistemu i povezivanje nacionalnih, kao i regionalnih mreža i platformi za klimatsku pravdu.\nNova Platforma će posvetiti posebnu pažnju uključivanju Romkinja i drugih manjinskih grupa otvorenosti prema LGBT+ zajednici, rodno odgovornim pristupima i kreiranju kontekstualizovanog znanja u sprečavanju štete i suzbijanju negativnih efekata izazvanih klimatskim promenama i odnosima moći koji do njih dovode ili ih nedovoljno sprečavaju. Ovako postavljena platforma za klimatsku pravdu predstavlja primer globalne kampanje Generation Equality, u kojoj mlade žene preuzimaju vodeću ulogu u zaštiti naše planete za srećnije i zdravije regionalne zajednice.\nČetiri planirane sesije She Talks (Ona govori) deo su konsultacija „Budućnost jednakosti“, osmišljenih da pokreću goruća pitanja, traže zajednička rešenja i podstiču nove inicijative. Projektom Budućnost jednakosti, aktivistkinje i aktivisti za rodnu ravnopravnost i ženska prava obeležavaju 25. godišnjicu potpisivanja Pekinške deklaracije i Platforme za akciju, najvizionarnije i najambicioznije mape puteva ka rodnoj ravnopravnosti.\nRERI: Linglong da izradi kompletnu studiju uticaja


Mihail Dudaš: Meni devojka ne može da pobegne, ali ja njoj mogu!\nJedan od najperspektivnijih mladih atletičara u našoj zemlji, Mihail Dudaš govori o devojkama, vezivanju i otkriva sa kim trenutno deli svoj životni prostor\nVip priča 07.10.2013. - 11:41h Autor: hellomagazin.rs\nJedan od najperspektivnijih mladih atletičara u našoj zemlji, dvadesetrogodišnji Mihail Dudaš, državni rekorder u sedmoboju i desetoboju, osvajač nekoliko medalja na evropskim i svetskim šampionatima, uprkos profesionalnom bavljenju sportom,nije zapostavio obrazovanje ali ni ljubav.\n"Meni devojka ne može da pobegne, ali ja njoj mogu, kad god hoću. Dovoljno sam jak i da je nosim, pa ako me odbije ja je ukradem", duhovito govori Mihail, koji s malo ozbiljnijim tonom nastavlja priču o tome kakve ga devojke privlače.\n"Dopadaju mi se devojke koje su ambiciozne, koje imaju neki cilj u životu. Naravno, važan mi je i fizički izgled, čak vrlo bitan, ali ne i presudan".\nJedan od najzgodnijih mladih sportista nema mnogo slobodnog vremena, što je velikim delom razlog zbog kojeg već neko vreme nije u emotivnoj vezi. Iako je bio u dugim vezama, sada mu se to čini gotovo nemogućim.\n"Teško mi je da održavam ozbiljnu vezu s obzirom na broj obaveza koje imam, a zbog svoje prirode sklon sam da sebi pravim gotovo nemoguć plan aktivnosti. Potrebno je mnogo razumevanja, poverenja i jakih emocija da bi takav odnos opstao, ali to nimalo nije lako. Ne bežim od vezivanja, ali iz iskustva sam naučio da se ne vezujem, ali to nije prava stvar", iskren je "bronzani momak".\nTrofejni sportista svoj životni prostor deli sa kućnim ljubimcem, simpatičnim biglom koji mu se uvek raduje.\n"Bonita je moja ljubimica i prijatelj koji je gotovo uvek uz mene. Žao mi je što ne putuje sa mnom, a kada se vratim kući, ona mi se uvek silno obraduje, bilo da se vratim sa medaljom ili bez nje. Nju ne interesuju moji rezultati, ona samo želi zagrljaj, hranu, vodu i dugu šetnju, i baš zbog toga je toliko volim. To je moja devojčica, i što je najvažnije, nije nimalo ljubomorna, jer zna da moje srce pripada samo njoj", s mnogo emocija, osmehujući se, govori Mihail.\nIako je u srpskoj prestonici u izgradnji moderan atletski centar, Dudaš ne planira preseljenje u Beograd, jer je Novi Sad grad u kome ima sve što mu je potrebno.\nZbog povrede koju je zadobio na takmičenju u Amsterdamu, odakle se nedavno vratio, prinuđen je da ovu sezonu završi pre vremena. Iako je na takmičenju u troboju, u holandskoj prestonici, osvojio treće mesto i time odbranio titulu bronzanog momka srpske atletike, zbog zdravstvenih problema moraće na prinudni odmor.\nMihail DudašAtletičarSportistaDevojkeKućni ljubimac


Za obnovu krova Banskog dvora u Banjoj Luci izdvojeno 400.000 maraka\nRadovi na jednom od najznačajnijih kulturnih objekata u gradu\nFoto: Banski dvor: Počinje rekonstrukcija nakon decenije čekanja\nGrad Banja Luka raspisat će tokom ove sedmice tender za rekonstrukciju krova Banskog dvora, u okviru prve faze velike rekonstrukcije jednog od najznačajnijih kulturnih objekata u gradu.\nProcijenjena vrijednost radova na krovu je 400.000 KM. Na zahtjev Zavoda za zaštitu kulturno-istorijskog i prirodnog nasljeđa RS predviđeno je da krov bude bakarni da bi krovište zadržalo autentičan izgled.\nNačelnik Odjeljenja za komunalne poslove grada Petar Bilčar ističe da se radi o najvećem zahvatu na zgradi Banskog dvora od 1932. godine, kada je i sagrađen. Prema njegovim riječima, za ovogodišnju rekonstrukciju bit će utrošeno 2,5 miliona KM, koje je osigurala Vlada RS.\nOn ističe da je obnova krova u ovom trenutku prioritet, budući da objekt propada zbog prokišnjavanja.\n- Uporedo s tim, stručnjaci s Arhitektonsko-građevinskog fakulteta Univerziteta u Banjoj Luci rade na reviziji projekta rekonstrukcije fasade i stolarije koja datira iz 2004. godine, pa ju je potrebno donekle „osvježiti“. Očekujemo da će taj posao biti završen do kraja ovog mjeseca te da bi izvođač, nakon provedenog tendera, mogao početi s radovima možda već u maju ove godine - rekao je Bilčar.\nU međuvremenu, u reviziji je i raniji projekt ambijentalnog osvjetljenja, što bi, također, trebalo biti relativno brzo završeno da bi Grad bio u mogućnosti što prije pokrenuti javnu nabavku i za ovu fazu rekonstrukcije.\nDoznačeno 2,5 miliona KM\nBanja Luka Banski dvor obnova\nU januaru izdali 40 prekršajnih naloga u iznosu od 41.000 KM\nUpoznajte Zorana Grahovca, najboljeg studenta Mašinskog fakulteta u Banjoj Luci\nBanja Luka: Uhapšeni pljačkaši luksuznih vozila, koristili "ometače"


Novi projekti za TE „Kostolac“ | Energetski portal Srbije\nNovi projekti za TE „Kostolac“\nDirektor TE „Kostolac“ gospodin Dragan Jovanović na šestom Međunarodnom savetovanju „Elektrane 2014“ predstavio je projekte TE „Kostolac“ koji će se realizovati uz pomoć Međudržavnog kreditnog aranžmana između Kine i Srbije. On je istakao da će se projekti realizovati u dve faze.\nPrva faza obuhvata projekte rehabilitacije dva bloka TE „Kostolac“, kao i izgradnju luke, puta i železnice. Vrednost ove faze biće preko 270 miliona evra, a u planu je da 47 odsto ove investicije realizuje TE „Kostolac“.\nU drugoj fazi radiće se projekat proširenja kapaciteta kopa „Drmno“ sa 9 na 12 miliona tona uglja godišnje, a biće izgrađen i novi blok B3 snage 350MW. Vrednost ovog projekta procenjuje se na preko 550 miliona evra. Izgradnja novog bloka bi trebalo da traje skoro 5 godina, a puštanje u rad se očekuje 2019. godine.\nInače, kineska banka je odobrila kredit Srbiji na 20 godina i to sa sedam godina grejs perioda i kamatom od 2,5 odsto na godišnjem nivou.


Korona se vratila na Novi Zeland - Svet - Dnevni list Danas\nPočetna » Svet » Korona se vratila na Novi Zeland\nKorona se vratila na Novi Zeland\nNovi Zeland je bio prva država u svetu u kojoj 102 dana nije registrovan nijedan slučaj koronavirusa, ali se ispostavilo da je pobeda rano proglašena, jer se kovid-19 vratio i doveo u pitanje održavanje izbora u septembru.\n0Piše: Fonet 16. avgusta 2020. 20.37\nNovi Zeland Foto: Beta/AP/Mark Baker\nVirus se vratio prošle nedelje u Oklendu, nakon čega je u najvećem gradu na Novom Zelandu proglašen karantin.\nUprkos tome, u proteklom danu prijavljeno je 13 novih slučajeva koronavirusa, prenosi Rojters. Podatak o 69 aktivnih slučajeva podstakao je opozicione stranke da zataže odlaganje parlamentarnih izbora, zakazanih za 19. septembar, ali bi pravi razlog za to mogle da bude ankete koje predviđaju ubedljivu pobedu Radničke partije premijerke Džasinde Ardern.\nAdern najverovatnije to neće prihvatiti, a najavila je da će odluku doneti u ponedeljak. Ministar zdravlja Džon Hipkis izjavio je na današnjoj konferenciji za medije da vlada radi sve kako bi obezbedila dovoljno maski, čije nošenje nije obavezno, već se preporučuje.\n„Mogli bismo da naredimo obavezno nošenje maski i da onda trošimo vreme i resurse da bi se to osiguralo, ali mislimo da je potrebnije da svi na Novom Zeladu shvate da je to neophodno prihvatiti“, rekao je Hipkins.\nKorona virus, Novi ZelandBeograd


Buš: Severna Koreja mora da se pridržava medjunarodnog sporazuma\nPredsednik Buš je juče razgovarao telefonom sa kineskim predsednikom Hu Djintaom i čestitao mu na ulozi Kine u postizanju ovog sporazuma. Zvaničnici Bele kuće navode da je predsedni poručio kineskom lideru da je sada na severnokorejskom vodji Kim Džong Ilu da ispoštuje zahteve iz sporazuma.\nPjongjang je pristao da zatvori svoje nuklearne objekte u roku od 60 dana i da dozvoli inspektorima da verifikuju taj proces. Za uzvrat, Severna Koreja će dobiti 50 hiljada tona goriva od Južne Koreje. Nakon što na proverljiv način obustavi sve svoje nuklearne programe Severna Koreja će dobiti dodatnu ekonomsku, humanitarnu i energetsku pomoć.\nNeki od političkih protivnika predsednika Buša kritkovali su sporazum, rekavši da je on mogao da bude zaključen još pre četiri godine, pre nego što je Severna Koreja testirala nuklearnu bombu. Sporazum su kritikovali i neki politički saveznici predsednika tvrdeći da se njime suviše izlazi u susret Pjongjangu ublažavanjem finansijskog pritiska. Portparol Bele kuće Toni Snou odbacio je te kritike rekavši da Bela kuća i Stejt department nastoje da bolje objasne sporazum javnosti. Jedan od zamenika savetnika za nacionalnu bezbednost Eliot Ejbrems uputio je više e-mail poruka dovodeći u pitanje odredbu sporazuma prema kojoj će SAD započeti proces skidanja Severne Koreje sa liste država koje sponzorišu terorizam. Snou je rekao da je Ejbrems dobio adekvatan odgovor.\n“On je imao isto pitanje kao i mnogi drugi - da li se radi o političkom sporazumu u smislu - ako dodjete na pregovore biće vam sve oprošteno i bićete skinuti sa liste. Medjutim, to nije slučaj,” rekao je Snou.\nBivši američki ambasador u UN, kojeg je postavio predsednik Buš, Džon Bolton, takodje je kritikovao sporazum sa Severnom Korejom rekavši da protivreči osnovama prethodnog američkog pristupa Severnoj Koreji. Predsednik Buš je u sredu na konferenciji za novinare odlučno odbacio Boltonove kritike. Sporazum sa Severnom Korejom je podržan i rezolucijom Saveta bezbednosti UN, usvojenom u oktobru, a predsednik Buš je u razgovoru sa kineskim predsednikom Hu Djintaom naglasio potrebu da se ta rezolucija u potpunosti primeni.


Cementna industrija uložila više od 200 mil evra u očuvanje životne sredine - Bizlife.rs\nCementna industrija uložila više od 200 mil evra u očuvanje životne sredine\n15:53 Beograd, 12/12/2011\nPredstavnici Cementne industrije Srbije (CIS), udruženja proizvođača cementa u Srbiji, potpisali su Izjavu o održivom razvoju i na taj način podržali Svetsku inicijativu cementne industrije za održivi razvoj (Cement Sustainability Initaitive). Na ovaj način, kompanije Lafarge Beočinska fabrika cementa, Holcim Srbija i TITAN Cementara Kosjerić dodatno su se obavezale da će nastaviti da poštuju standarde društveno odgovornog poslovanja i održivog razvoja koje propisuju nacionalna regulativa i međunarodni standardi.\nNakon dobijanja prve dozvole za integrisano sprečavanje i kontrolu zagađenja životne sredine (IPPC) od Ministarstva životne sredine u julu ove godine, Cementna industrija Srbije ovim gestom dodatno potvrđuje činjenicu da ekonomski rast, uz očuvanje i unapređenje životne sredine, ostaje prioritet poslovanja njenih članica. Pored potpisivanja Izjave o održivom razvoju, članice CIS su obeležile i trenutak kada su njihova dosadašnja ulaganja u očuvanje životne sredine u Srbiji premašila 200 miliona evra.\n„Ideja održivog razvoja odnosi se na sveobuhvatan sistemski poduhvat u kome se usaglašavaju tehničko-tehnološke, ekonomske i socijalne aktivnosti kompanija u cilju sinhronizovanja interesa zaštite životne sredine, ekonomskog razvoja i društveno odgovornog poslovanja. Cementna industrija nastoji da se na najadekvatniji način uključi u ove tokove, pa su naši napori u ovom smislu usmereni na smanjenje upotrebe neobnovljivih, prirodnih resursa, i samim tim na uvođenje i korišćenje alternativnih vrsta goriva. Upotreba alternativnih goriva u fabrikama cementa, donosi višestruku korist, kako samim cementarama, tako i lokalnim zajednicama“, rekao je Gustavo Navaro, predsednik Skupštine CIS i generalni direktor Holcim Srbija.\nOn je naglasio da pored uštede prirodnih resursa, upotreba alternativnih goriva takođe smanjuje ulaganja u postrojenja za insineraciju, rešava probleme nedostatka prostora za deponovanje otpada, ali nudi i mogućnost otvaranja novih radnih mesta. Zbog toga, prema njegovim rečima, institucionalna podrška upotrebi alternativnih goriva predstavlja važan korak ka ispunjenju ciljeva održivog razvoja, ne samo cementne industrije, već čitave privrede Srbije\nOsim akcenta na upotrebi alternativnih goriva i saradnji sa institucijama i lokalnim zajednicama, proizvođači cementa u Srbiji instalirali su filtere za smanjenje emisije štetnih materija, postavili najmodernije automatske merne stanice za praćenje kvaliteta vazduha sa transparentnim, javnim praćenjem i izveštavanjem, i obezbedili energetski efikasnu proizvodnju putem novih postrojenja. Tri kompanije aktivno smanjuju upotrebu neobnovljivih, fosilnih goriva i aktivni su inicijatori i učesnici u društvenom dijalogu o potrebi povećanja upotrebe obnovljivih i alternativnih izvora energije. Na osnovu aktivnosti sprovedenih u cilju unapređenja održivog razvoja i znatno sniženih vrednosti emisija, evidentno je da su članice CIS učinile značajan pomak u zaštiti i unapređenju životne sredine u Srbiji.